Анор. Қизил лимузин (ҳикоя) | www.ziyouz.uz\nБош саҳифа Жаҳон насри онлайн антологиясиАнор (1938; Озарбайжон)Анор. Қизил лимузин (ҳикоя)\nЕтти дўнглик шаҳримда\nМен гулимдан айрилдим.\nНа ўлимни тушунмоқлик,\nНа ундан қўрқмоқлик айб.\nО. хаёллари чувалашиб тўхтади, атрофга аланглади. Бу жойлар унга танишдай, бироқ тор кўчани илк дафъа кўриб туриши. Бир-икки қаватли уйлар, эски, нураган ҳовлиларнинг бад, қоришиқ бўйлари, эшиксиз-деразасиз деворга бориб тақалган диғриқ – боши берк кўча – ҳамма-ҳаммаси О.га вақтию кўнглидан олис, чиркин хотираларидан сизиб ўтган аралаш-қуралаш тушларининг антиқа оламини эслатар эди. Болалик хотираларимикан бу?\nЙўқ, унинг болалиги бу маҳаллада кечмаган. Балки анча йиллар бурун бу ерга бирор қариндоши, дўсти ёхуд танишиникига меҳмон бўлиб келгандир. Эслай олмади. Уйидан ишхонасига ҳам бу йўллардан ўтиб бормайди. Бунинг устига, кўнглига шаҳарнинг ўзига дахли бўлмаган маҳаллаларида санқиш ғулғуласи ҳам ҳеч тушмаган. Унда нега ҳамма нарса кўзига, худди бу ерни қаричлаб ўлчаб чиққандай, таниш туюлади? Вужудини кемирган ташвиш, ғалати бесаранжомлик ҳисси қаердан дориди?\nУ соатига қаради. Ярим кеча – комендантлик вақти бошланишига жуда оз қолган эди. Имилламай бу ердан – чалкаш, бефайз жинкўчалардан марказий кўчага, шоҳкўчага чиқиш, соат ўн икки бўлмасидан уйига етиб олиши керак, акс ҳолда патрулнинг қўлига тушиб қолиб, тунни шу яқин атрофдаги комендатурада ўтказиши ҳеч гап эмас.\nБалки ҳаммасига ойнинг гўё ўзга дунёлардан бу ерга келгану ғира-ширада хароба тусига кирган иморатлар, чувалган калава ипига ўхшаш тор кўчалар – умуман, қулоқни том битиргудек сукунатга тўла бу ғаройиб макон устидан ҳукм юргизаётган кумуш-бўз ранг нури сабабчидир? Ахир, у маънисиз ва ҳаракатсиз нигоҳини ой нурига тикиб, ойдин йўлакдан беўх¬шов, аммо тантанали қадам ташлаб бораётган ойпараст эмас-ку! Ҳуши жойида, эсини емаган, вақтни ҳам аниқ билади. Шунга қарамасдан, тушим эмасмикан дея, юрагини сиқаётган, ғаройиб парвоздан дарак бериб турган вазнсизлик ҳолатини ҳис қилиш учун ерга оёқ тираб сакрашга уриниб кўрди. Албатта, бундан бир иш чиқмади. Йўқ, у туш кўраётгани йўқ. У, қўрқувдан тонг қотган чоғингда жонсиз оёқларинг бир жойга михланиб қолганидай, учиш ёки бошқа бирор ҳаракатни ҳис қилмаётган эди.\nЛекин у бемаҳалда бу ерларда нима қилиб юрибди? Нега келди бу ерга ўзи, қачондан бери манави нотаниш кўчаларда санқиб юрибди? О. қанчалик тиришмасин, саволларга жўяли жавоб топа олмади. Ичувчи бўлганида ҳам гўрга эди, ҳа, энди мастликда бўлиб туради-да, адашиб, гадойтопмас жойларга келиб қопти, деса… Ўлганнинг устига тепгандай, юрагида уйғонган ва сал бўлмаса босинқирашу ваҳимага айланаёзган хавотирни айтмайсизми! Ҳозирнинг ўзида, бир-икки дақиқа ҳам ўтмай даҳшатли бир фалокат рўй берадигандай, кўнгилни алағда қилаётган тутқич бермас ҳис…\nУ қўққисдан ўзининг тор йўлакли диғриқ деворига тикилиб турганини сезиб қолди. О. шарт бурилди-да, йўлак бўйлаб юриб кетди, муюлишга қайрилди-ю, яна тешик-туйнуксиз деворга рўпара келди. Қамалиб қолдим, деган хаёл урилди миясига. Лекин зум ўтмай кўзи девордаги энсиз эшикка тушди ва шошиб шу томон юрди. Уни итариб очди, аммо ўйлаганидек, ҳовлига эмас, худди ановисига ўхшаш бошқа бир тор йўлакка чиқиб қолди. Бирдан елкасидан тоғ ағдарилгандай бўлди. Шунда у ўзини қўрқитиб юборган нарса узоқдан келаётган элас-элас товуш эканини англади – ўша товушни бўғиқ йиғи-сиғи деб ўйлаган, мана, энди аниқ-тиниқ эшитиб билса, бу, бор-йўғи, мотор шовқини экан. Ўт олдирилган мошинанинг мотори. Бир оз ўтиб мотор қизийдию мошина жўнаб кетади. Аммо… бемаҳалда, бу ҳам етмагандай, мана бундай тор, танг жинкўчада мошинага бало борми? Ҳали қораси кўринмаган мошина унинг юрагига яна ғулғула солди. Сабабини тузукроқ англаб етмай туриб, унинг кўнглидан бу мошинага илло-билло рўпара келмай, тезроқ қочиб қолиш керак, деган фикр ўтди.\nО. қадамини тезлатгани сайин мошина саси ҳам яқинлашиб келаверди – ваҳимага тушиб, қоча бошлади. Қочаркан, мошина тор йўлакдан катта тезликда ўтиб кета олмайди-ку, деган ўй миясида айланарди. Орқадан мотор шовқини жуда яқин келиб қолганини сезди. О. ўзини мажбурлаб ўгирилди. Йигирма қадамча нарида кўчани тўлдириб, устига бостириб келаётган каттакон қизил лимузинни кўрди. Жон ширинлик қилиб, дуч келган эшикни итариб очиб, худди сингиб йўқ бўлиб кетмоқчидай, нафасини ичига ютганча деворга қапишиб олди. Айни чоқда моторнинг овози паса¬йиб қолди, мошинани ўчди деб тахмин қилиш мумкин эди. Бироқ қизил лимузин тўхтаб қолмаган, фақат тезлиги сусайган эди, холос. У О. қапишиб олган эшикка тобора яқинлашиб келар эди.\n…ва гўё мошина салони бўш эканини О. кўриши учун нақд унинг рўпарасига келиб тўхтади. Салон, дарҳақиқат, бўш, бўм-бўш эди. Ҳайдовчининг ўрнида ҳеч ким йўқ.\nУ одатдагидай еттига тўғрилаб қўйилган соат зангидан уйғониб кетди. Гарчи даҳшатли туш титроғи ўтиб кетмаган бўлса-да, ўз уйида, ётоғида эканини, бутун кўрганлари тушида содир бўлганини англагач, ўзига келиб қолди. Кулимсираб, бош ирғаб қўйди.\nЯнги кун бошланаётган эди. Ўрнидан туриши, ювиниши, соқол олиши, чой ичиши ва ишга жўнаши лозим. Қилиниши керак бўлган бугунги ишларнинг ҳам кечаги, эртанги, бир йил, ўн йил олдинги, бир йил кейинги юмушлар билан ўхшашлигини эслаб юраги сиқилди. У, гарчи имкони бўлмаса-да, яна бирпас мизғиб олиб, ўзини алдамоқчидай кўзларини юмди, лекин азалий одати панд бериб, тўшакдан туриб кетди: бугун ҳам ҳаётий кўникмасига айланиб қолган кун тартибига риоя қилиши шарт эди.\nО. ярим соатлар ўтиб, ўзи сўққабош яшайдиган квартираси эшигини тамбалаб, зинапоядан пастга энарди. У беш дақиқадан сўнг 7-автобусга ўтириб, метро станциясига етиб олиши, метрода эса тўрт бекат юриши, метродан чиқиб, ишга, тўғрироғи, иш жойигача яна юз қадамча босиши керак. Ўн саккиз йилдан бери шу ҳолат – бир вақт, бир улов, бир йўналишда айнан такрорланар эди. Дам олиш кунлари, таътиллар, бетоб кунларини ҳисобга олмаганда, ўн саккиз йил…\nО. сигарет тутатганча, йўлак эшигидан ташқари чиқаётиб, рўпарасидаги пиёдалар йўлкаси ёнида турган қизил лимузинга кўзи тушди. У бир сапчиб тушди, қадамлари сустлашди. Бу ўша тушида кўрган лимузин эканига қасам ичиб, шаҳодат бериши мумкин. Худди тушидагидек, мошина ичида ҳеч зоғ йўқ. Бироқ ойлоқ тушидан фарқли ўлароқ, ҳозир кўча тонгги қуёш нурларидан чароғон, бу ерда бирор сир йўқ ва, бинобарин, қизил лимузин ҳам бирор хатар туғдирмас эди. Мошинага ўхшаган мошина, бирор авло жойи йўқ, оддий мошиналардай турибди жойида. Балки О. уни кўрган-у, паришонхотирлиги боис эътибор бермагандир, ўша мошина ғайриихтиёрий тарзда ботиний онгига ўрнашиб қолиб, тушига кириш учун пайт пойлаб ётгандир.\nКучаниб ғўриллаганча яқинлашиб келаётган эски автобусни кўрган О. бекат томон илдамлади-да, доимо тирбанд юрадиган бу уловнинг орқа эшигидан туртина-суртина чиқиб олди. Шунда беихтиёр автобус деразасидан уйи томон кўз ташлади. Қизил лимузин ҳамон ўша жойда турар эди.\nИкки бекатлар юрилгандан сўнг аксарият йўловчилар тушиб, автобус бўшаб қолди. О. бўш жойлардан бирига чўкиб, у ёқдан-бу ёққа шошилаётган одамларга, автобусни қувиб ўтаётган, қарама-қарши тарафдан келаётган мошиналарга, ўзи ёнидан минг марталаб ўтиб-қайтган уйларга паришонхотир термулар, фикрини бир ерга жамлашга уринар эди. Энди у автобусни чап ёки ўнг ёнидан қувиб ўтаётган мошиналарни, худди ниманидир излаётган ёки кутаётгандай синчиклаб кузата бошлади. Миясидаги ғира-шира ўйлар аниқ бир фикрга дўнди-ю, беихтиёр истеҳзоли кулимсиради: “Излаётганим анави қизил лимузин эмасми? Уни кўрмаганимга ҳам анча бўлди, одам соғинар экан”.\nУ автобусдан тушиб, ўн қадам ҳам юрмаган эдики, метрога кираверишда йўлкага тақаб қўйилган қизил лимузинга кўзи тушди. Яна мошина ичида ҳеч ким йўқ эди.\nО. метронинг ўзиюрар зинасидан эниб борар экан, балки шаҳарга жуда кўп қизил лимузин келтирилгандир, шунинг учун ҳам уларни ҳар қадамда учратаётгандирман, деб ўйлади. Аммо унинг тушларига кириб чиқишини айтмайсизми? У ўзининг зўраки кулимсираганидан ижирғанди. Елкасида енгил бир титроқ турди. “Агар бу ўша мошина бўлса-чи? Мени таъқиб қилиб юрса-я?” Шу асно миясига лоп этиб бошқа бир фикр урди: “Тавба! Таъқиб қилар эмиш! Сенинг кимга керагинг бор?” Шунинг баробарида О. ўша қизил лимузинни яна учратсам албатта рақамига қараб оламан, деб кўнглига тугиб қўйди. “Ўҳ, демак, сен бу иккаласини ҳам бир мошина деб ўйлаётган экансан-да?.. Оббо, гапини қаранг!”\nМана шундай ғулғула билан андармон бўлиб О. умрида биринчи марта тушиши керак бўлган бекатдан ўтиб кетиб қолсами. Қарама-қарши тарафдан келаётган поездга ўтириб, ортига қайтишга мажбур бўлди. У метродан чиқа¬ётиб, яна қизил лимузинга дуч келди. Бу сафар ажабланмади ҳам, фақат ичида одами бўлмаган мошинанинг рақамига кўз ташлади: “19-91. Таниш-билишчилик қилиб олинган номер. Ўтиб бораётган йилга ҳам тўғри келади: 1991 йил. Хўп, нима бўпти шунга?” У елка қисиб қўйди: “Оддий тасодиф”.\nУ кундалик қатнов йўлининг сўнгги қисмини босиб ўтар экан, ўйлаб қолди: наҳотки таҳририят олдида ҳам қизил лимузин турган бўлса? Шуниси ҳам етар. Бундай бўлиши мумкин эмас. Метродан унинг идорасига олиб борадиган бошқа йўлнинг ўзи йўқ. Демак, қизил лимузин уни қувиб ўтиши керак эди. Шунда унинг ҳайдовчисига кўзи тушган бўларди. Ахир, бу мошиналар ўз ҳолича кезиб юрадиган туш эмас-ку…\nУ атрофни, ўзини қувиб ўтаётган мошиналарни диққат билан кузатар, лекин на улар сафида, на таҳририят биноси ёнидаги автомобиллар орасида қизил лимузин бор эди.\nО. лифтда саккизинчи қаватга кўтарилиб, ўз кабинетига кирди. Кабинет деразалари ҳовлига қараган эди. Шу пайтгача эътибор қилмаган экан, лекин ҳозир бундан афсусланди: деразадан кўчага боқиб, ташқаридаги мошиналарни кузатиб ўтириши мумкин эди, қизил… “Йўқ, эсимни еб қўйганга ўхшайман, – деб ўйлади О. жаҳли чиқиб. – Нега шу жин ургур қизил мошина хаёлимдан кетмай қолди?”\nУ кунбўйи таҳририят ишлари билан банд бўлди: эртан чиқадиган газета саҳифаларини ўқиди, кейинги сонларга мўлжалланган мақолаларни таҳрир қилди, хатлар билан танишди, шулар билан чалғиб, тамадди қилиб олиш ҳам хаёлидан кўтарилибди, соат тўртларга бориб, очиққанини сезди. У олтинчи қаватдаги буфетга тушди.\nТасодифни қарангки, буфет деразаси ҳам кўчага қараган эди. О. тушликка пул тўлаётиб, беихтиёр деразадан ташқари мўралади. Пастдаги мошиналардан бирининг ранги қизил эди. Эй, ўша бўлмасин тағин?\nО. беихтиёр тахминини текшириб кўрмоқчи бўлиб биринчи қаватга тушди-да, кўчага чиқиб, мошинанинг олдига борди ва номерига қаради: 19-91.\nО. нигоҳларини қизил лимузинга қадаб, ҳозироқ бир фалокат рўй берадигандай жойида тек қотиб қолди. Эҳтимол, кимдир мошина ёнига келиб, унга ўтиришини ва бу нохуш ҳодисага барҳам беришини кутгандир. Лекин ҳеч кимдан дарак бўлмади.\nИш куни тугаб борар, таҳририят олдига қўйилган мошиналарга эгалари келиб ўтирар ва жўнаб кетар эди. Вақт ўтгани сайин уларнинг қатори сийраклаша борди. Қолган беш-олти мошина орасида қизил лимузин ҳам бор эди. О. дафъатан ўзининг анчадан бери йўлкада, мошиналар олдида кимнидир ёки ниманидир кутиб турганини сезиб қолди. Энди кутишдан фойда йўқ. Бу ерда эрталабгача қаққайиб турса ҳам нафи бўлмаслиги, қизил лимузинни миниб кетгани ҳеч ким келмаслиги турган гап. Негадир бунга ишончи комил эди. Боз устига, унинг кўнглида ҳозир жўнаб кетсам, уни эрталабгидай уйимнинг эшиги олдида кўришим аниқ, деган ишонч ҳам пайдо бўлди. Нега бу ғалати ишонч миясига ўрнашиб қолди, ўзи ҳам тушунтириб бера олмайди.\nО. уйига жўнади. Афтидан, мошиналарни кузатиш жонига теккан, шунинг учун ўтган-кетган йўловчиларга ҳам эътибор бермай қўйган эди. Кўнглида, бу ишлар яхшилик билан тугамайди, деган бир алағдалик бор эди. У худди бегона шаҳарга бориб қолгандай ҳис қиларди ўзини. Табиийки, бу ҳис О.га ёт эмас, кейинги икки-уч йил ичида у ўз шаҳрини таниёлмай қолган эди. Шаҳар тобора бефайз бўлиб бораётгандай, эски ҳамшаҳарлари гўё бошқа бировларга алмаштириб қўйилгандай эди. На чора. Шаҳарда О.нинг дўстлари, оғайнилари, ҳатто танишлари кундан-кунга камайиб борарди. Ҳатто шаҳардаги бинолар, кўчалар, майдонлар ҳам олдинги файзини йўқотди, хиралашди, тундлашди, дағаллашди. Илгарилари О. уйдан чиқиб юз қадам юрмаёқ албатта икки-уч танишини учратар эди, бугун эса шаҳарни соатлаб кезса ҳам бирор таниши билан салом-алик қилиши даргумон.\nО. ғуссали хаёлларга толганча метрога яқинлашаркан, йўлка бўйида 19-91 рақамли қизил лимузинни кўриб қолди. Бу ерга қачон, қандай қилиб келиб қолди экан? Ахир, таҳририятдан метрогача фақат шу йўл билан келинади. О. ҳозиргина пиёда келган бу йўлда ҳеч қандай қизил лимузин учрамади-ку? Ё ҳар доимги паришонхотирлиги сабаб эътиборсизлик қилдимикан? Нима бўлганда ҳам мошина шу ерда турар, ичида эса яна ҳеч ким йўқ эди.\nО.нинг кўнглидаги айқаш-уйқаш ҳисларни бир ном билан аташ мушкул, аммо уларнинг ёнига яна бир ҳис – қўрқув келиб қўшилгани аниқ эди. Кимдир атай уни тушуниксиз бир ўйинга тортаётган, бу ўйин у ишга қатнайдиган йўл бўйлаб давом этаётган эди. На чора. О. ичидан гупириб келаётган ғазаб аралаш, майли, ўйин бўлса, ўйнаганим бўлсин, лекин унинг қоидасини, рақибларим кимлигини билишим, ҳеч қурса, кўришим керак-ку, дерди ўзига-ўзи. У метро вагонида шу ҳақда ўйлаб кетди. Демак, “улар” О.нинг қатнов йўлидан хабардор… Изига тушишган, хўш, бунинг нима қийин жойи бор? Бу уларнинг қўлидаги кузир. Ким экан ўшалар? Билганида борми? Балки ўшанда ўйин бошқачароқ бўлар, унинг қоидаси бўйича ўйналармиди? “Майли, кузир уларнинг қўлида бўлса, ўйинни бузиш менинг қўлимда. Ҳозир ҳар доимгидай метронинг ўзим тушадиган бекатидан чиқсам, ўша қизил лимузинни кўришим аниқ. Мен эса тўртинчи бекатдан эмас, иккинчисидан… чиқаман”. Нега айнан иккинчисида эканини О. метродан кўчага чиқиб англади. Бир замонлар у деярли ҳар куни метронинг айнан шу станциясидан чиқар, аммо икки йилдан буён бу ерларда қорасини кўрсатмас эди. Метронинг шундоқ ёнгинасида котиба яшарди. Ҳамма бало шунда экан.\nКотиба ҳам таҳририятда ишлар эди. Кунлардан бир куни, тўғрироғи, бир туни котиба билан О.нинг газета сонига навбатчилиги тўғри келиб қолди. Улар ярим кечаси газетани топшириб, кўчага бирга чиқишди. Табиийки, О. уни уйигача кузатиб қўйди. Ундан-бундан, ишдан, ходимлардан, об-ҳаводан, турмуш ташвишларидан гаплашиб кетишди. Бирга ишлаётганига бир йил бўлса-да, ҳали бирор марта бунга ўхшаш кўнгилга эрк берадиган вазиятга тушишмаган эди. Энди эса бўлар-бўлмас нарсалар ҳақида валдираб, негадир иккаласи ҳам бу кеч бир-биридан айрилмаслигига ишонар эди. Йўқ, фақат бугун, фақат бир кеча эмас (Бунга кейинчалик котиба ҳам иқрор бўлди).\nКотиба навниҳол, диркиллаган, гўзал, бу ҳам етмагандай, бир ўзи турар эди. О. эса бўйдоқ. Ҳозиргидай. Ҳар доимгидай. Шу воқеа рўй берганига ҳам беш йил бўлибди. Демак, ўша пайтлар О. беш ёшлар ёшроқ экан-да.\nКотибанинг камтарлигини ҳисобга олсак, у қилган нимишора, нимтаклиф ва нимдаъватларни, бир пиёла чойга кирсангиз, деб тушуниш мумкин эди. О. эса ниятига етиш учун атайин чўнтакларига шапиллатиб уриб, қитмирлик қилди: гугурт фақат уйда бўлишини била туриб, котибадан гугурт сўради. Лекин гап бунда эмас, муҳими, ўша сўлим кеча уларнинг бир-бирига айтган сўзлари ҳам, қилган имо-ишоралари ҳам – ҳамма-ҳаммаси табиий ва ярашиқли эди. Кеч бўлиб қолгани эсларига тушганида метро аллақачон ёпилган эди.\nО. котибаникида ётиб қолишга мажбур бўлди, бу ҳам табиий бир йўсинда кечди. Ошиқ-маъшуқлик уч йил давом этди. Бу орада улар бир-биридан тўйган, ҳатто бир-бирининг жонига теккан ҳам эдики, иккаласини боғлаб турган кўринмас ришта асаб толасидай таранглашиб, оғриқсиз узилар ҳолатга келган эди. Гапнинг индаллоси, ҳар нарсанинг интиҳоси бор. Шунинг учун бўлса керак, котиба – ташландиқ бўлишни хоҳламай – таҳририятдан бўшаб кета қолди. Ишдан кетганидан сўнг орадан бир ой ўтиб, О. қўққисдан уни йўқлаб борди.\nКотибанинг уйига меҳмон – янги иш жойидаги дугоналари келган экан. У О.ни совуқ қарши олди, шу сабаб одоб юзасидан бирпас ўтириб, хайр-хўшлашиб кета қолди. Орадан бир ҳафта ўтиб, уникига яна келди. Бу сафар котиба уйида йўқ экан. Кейинчалик яна бир бор йўқлади – тополмади. Шундан сўнг яна эски тегирмон тоши айланиб кетиб, ишга кўмилди-қолди, котибани унутди.\nБу айрилиқ уни на қийнади, на азоб берди. Юраги ақалли қилт этмади, қизни деярли соғинмай қўйди. У бир ўзи яшашга ўрганиб кетган, ёлғизликдан азият чекмас эди.\nО. баъзан аёллар билан танишар, дон олишар, уларни уйига етаклаб келар ёки уларникига меҳмонга борар эди. Табиатан камгап бўлгани учун танимайдиган бирортаси у билан бирга ўтириб қолса, зерикканидан “тарс” ёрилиб кетай дер эди. Шунинг учун у билан таниш-билишлик, нари борса, бир-икки соат давом этарди. О. танишини ойлаб эсламаслиги ҳам мумкин эди.\nУ иккинчи бекатда тушиб, метродан чиқди, лимузин-пимузин дегани йўқ. Бундан ажабланмаса ҳам бўлади: унинг бу ердан чиқиши кимнинг хаёлига кепти дейсиз? Бу фикр ўзининг ҳам миясига тасодифан келиб қолмадими, ахир!\nОёқларининг ўзи уни эски одатга биноан котибанинг уйига бошлаб келди. Мана таниш зинапоя, иккинчи қаватдаги пиллапоялардан бирининг кемтиги бор, қоқилиб, пешонангни ғурра қилгинг келмаса, эҳтиёт бўлганинг маъқул. О. учинчи қаватга чиқиб, худди кечагина бу ердан кетгану орада икки йиллик айрилиқ бўлмагандай эшик қўнғироғини босди.\nЭшик ортида қадам товуши эшитилди ва:\n– Ким у? – деган овоз келди.\nУ жавоб берди.\nЭшик очилди. Котиба О.ни кўриб ҳайрон бўлди.\n– Сенмисан? Қандай шамол учирди?\nУ, шу яқин атрофда бир ишим бор эди, бирйўла сени ҳам кўриб кетай дедим, деб минғирлади. Улар ҳамон остонада туришар эди. Ниҳоят қиз уни ичкарига таклиф қилди.\n– Кир, – деди қиз. – Фақат, айбга буюрмайсан, уй тўзиб ётибди. Меҳмон келишини кутмаган эдим.\nХона ғариб бир аҳволда эди. Бўм-бўш, жиҳозсиз. Фақат деворда бир тошойна қолган. Сурат чорчўпи осилган михлар, ранги ўнгиб кетган гулқоғозли деворда йиллаб осилиб турган ўша суратлар ўрни қора из бўлиб қолган эди. Хона кунжагидаги картон қутиларга китоблар жойланган, қутиларга сиғмаганлари ерда, дераза рафида сочилиб ётар эди. Девордаги ойна О.га котибани суйган онларини эслатди, у бўлса О.нинг ойнага тушган нигоҳидан хаёлига нималар келганини уқиб олди. Хона бурчагидаги паркет ранги полнинг бошқа жойларидан бўлакча эди. Ердаги қора тўртбурчак улар бир-бирини суйган каравот ўрни эди. О. ҳатто пуржиналар ғичир-ғичирини ҳам эшитгандай бўлди.\n– Хайрлашгани келдингми? – деб сўради котиба чўзилиб кетган ўнғайсиз жимликни бузиб.\n– Хайрлашиш деганинг нимаси? – таажжубланиб унга қаради О. – Ё кўчяпсанми?\nУ тасдиқлаб бош ирғади.\n– Уйингни алиштирдингми?\n– Йўқ, ватанимни.\nО. бирпас жимиб қолди-да, сўнгра гап қотди:\n– Нима ҳам дердим. Ҳозир бу урф бўлган… Сир бўлмаса, қаерга?\n– Узоққа, – ним табассум қилди қиз. – Бошқа қитъага, океан ортига.\nО. котибанинг онаси жуҳуд бўлганини, Америкада қариндошлари, холасими, тоғасими борлигини эслади. Буни унга қизнинг ўзи айтган эди.\n– Қачон кетяпсан?\n– Индинга, – деди у. – Ҳамма нарсани сотдим, бугун каравотни ҳам олиб кетишди. Энди ерда ётиб ухлашимга тўғри келади.\n– Мана бу китоблар-чи?\n– Уларни эртага олиб кетишади. – Кейин бирданига эсига тушиб қолди. – Ошхонадан иккита истакан топилади. Ҳозир сенга чой қўйиб бераман.\n– Кераги йўқ, – деди О. Лекин котиба ошхонага чиқиб бўлган эди.\nО. метро станциясига қараган дераза ёнига келиб кўчага тикилди. Ке¬йин ўзининг ойнадаги аксига кўзи тушди: юзи салқиган, ажинли кўзлари остида халтачалар, сочи оппоқ. Йўқ, унга сочи оқармаган, аксинча, моғорлаб кетгандай туюлди.\nУ қўлига илинган китобни олиб паришонхотир, ҳеч бир мақсадсиз варақлар, қайтиб жойига қўяр эди. Эски энциклопедиялар, кўп томликлар, луғатлар, маълумотномалар дегандай. Уларнинг орасида нодир китоблар ҳам кўриниб қоларди. Кўп саҳифаларнинг ҳошиялари қаламда қўйилган белгилар билан тўлиб кетган, матннинг ўзида эса тагига чизиқ тортилган жойлар бисёр эди. Бу китоблар енгил-елпи ўқилмагани шундоқ кўриниб турарди.\nКотиба ошхонадан иккита суянчиқсиз курси келтириб, биттасини О.га узатди:\nЯна қайтиб бориб, бир истакан чой билан қанддон олиб келди-да, иккинчи курсига қўйди.\n– Жуда бой кутубхонанг бор экан, – деди О. – Билмаган эканман.\n– Сен нимани билардинг ўзи? – деди ҳазил аралаш қўл силтаб котиба. –Ота-онамдан қолган… Баъзи китобларни кейинчалик ўзим сотиб олганман…\nО. эътибор қилмай, бош чайқади.\n– Сенинг хаёлинг доим бошқа ёқда бўлар эди. Остона ҳатладинг дегунча менга тирғалиб, тўшакка тортар эдинг. Ишинг битгандан кейин эса қочиб қолишни ўйлаб тинмай соатингга қарар эдинг. Мен эса сени бундай ноқулай вазиятдан қутқариш учун: “Шошиляпсан, ишинг борми дейман?” дер эдим. Сен бўлсанг: “Ҳа-ҳа, зарур бир ишим бор, кетмасам бўлмайди”, деб жуфтакни ростлаб қолар эдинг.\nО. ҳам эслади: доим шундай бўларди, бу ҳақда кўп гаплашилган ўша пайтлар, аммо иккови ҳам ҳозиргидай бефарқ эмас эди. Бора-бора суҳбатлари зерикарли, аччиқ-тиззиқ тус ола бошлади, улар аста-секин бир-биридан совишига, эҳтимол, шу ҳам сабаб бўлгандир. О. ўша эски, мутлақо бемаъни суҳбатларни эслашни сира истамасди. У “пластинка”ни ўзгартирди.\n– Ҳошиядаги белгиларни отанг қўйганми? – деди у қаламда қўйилган белгиларни кўрсатиб.\n– Баъзиларини отам, баъзиларини эса онам… – деди котиба жилма¬йиб. – Ҳарқалай, мен қўймаганман.\n– Отанг инглизчани билармиди?\n– Ҳа, немисчани ҳам. Форсчани ҳам.\n– Бу китобларни кимга қолдириб кетяпсан?\n– Уларни сотдим.\n– Сотдинг? Кимга?\n– Ҳар кимга. Бировни бир хил китоблар қизиқтиради, бошқаларни – бошқаси.\n– Ачинмайсанми? Ахир, уларда ота-онангнинг қайдлари бор-ку…\n– На чора? Гап билан қорин тўймайди. Ота-онам ҳам, китоблари ҳам ўлиб кетди. Менинг бўлса ҳали яшашдан умидим бор.\n– Китобларни ҳам ўлди деяпсанми? Қанақасига?\n– Нимасини тушунмайсан? Мана шу китобларни ўқиган, йиққан, улар ҳақида ўйлаган ва ҳаётининг бир бўлаги деб ҳисоблаган одамлар ўлса, китоблари ҳам улар билан бирга кетади, яъни китоб ҳам қазо қилади. Янги хўжайин қўлига ўтгач, улар энди аввалги китоб бўлмай қолади. Баъзи бировлар китобсиз яшай олмайди, лекин мен улар хилидан эмасман, – ҳазил қилди қиз. – Кўриб турганингдай, уларсиз ҳам бинойидай яшаб юрибман. Мен кўп нарсасиз яшашим мумкин.\n– Масалан, ватансиз ҳам, – деди О. атай чақиб олиш учун.\n– Масалан, муҳаббатсиз ҳам, – деб қўйди котиба маъюс оҳангда.\nО. авваллари котибани бунақа аҳволда кўрмагани учун қизиқсиниб қаради.\n– Лекин, – давом этди котиба бир оз жимликдан сўнг, – китобни, уни ўқишни, ўйлашни яхши кўраман… Мазмунини эмас, умуман, у ҳақда ўйлашни… Мана, қара: шу китобларнинг қанчаси эллик йиллаб сен билан бирга яшайди, менга улар токчаларда ёнма-ён тураверганидан бир-бирига ҳам ўрганиб қолган, баъзан ичидаги фикрлар биридан иккинчисига ўтгандай, қаҳрамонлари кечаси ҳамма уйқуга кетганда бир-бириникига меҳмон бўлиб боргандай, суҳбатлашгандай, баҳслашгандай, жанжаллашгандай туюлади. Худди мен билан сенга ўхшаб, уларнинг ҳар бири – бир олам.\n– Биз жанжаллашмаганмиз.\n– Ҳа, тўғри. Энди бунинг аҳамияти йўқ… Ҳарқалай мана шу китоблар бир оила эди. Энди бўлса улар бир-бири билан хайрлашмоқда, чунки оила тарқаб кетяпти. Эртага улар бир-биридан узоқда, шаҳарнинг ҳар тарафида, бошқа-бошқа одамлар қўлида бўлади. Бошқа ҳеч қачон кўришмайди. – Котиба жим қолди ва қўшиб қўйди. – Худди мен билан сендай.\n– Раҳминг келяптими? – деди О. китобларни назарда тутиб.\n– Йўқ, энди келмаяпти, – деб жавоб берди котиба ўзи билан О.ни назарда тутар экан.\n– Ҳали шунақаман де? – деди О. хаёлчан. – Нега олдинроқ бунақа гаплашмагансан… мен билан?\n– Эсингда бўлса, сен бу ерга гаплашгани келмас эдинг.\n– Жаҳлинг чиқмасин…\n– Ё гапим нотўғрими? Ишда ўта расмий гаплашардик, билмадим, менгами ёки ўзинггами гап тегишидан қўрқар эдинг, уйда эса… Хаёлингга бош¬қа нарса келмасин, мен ҳозир фақат ўша вақтни эсладим. Сенга ҳеч қандай даъвом йўқ… Ҳатто, даъвом бўлиши кулгили-ку… Оқар сувлар аллазамонлар оқиб кетди…\nО. бу ёққа келаётганда шу гаплар хаёлида ҳам йўқ эди, лекин илкис уйғониб кетган хотиралар унинг котибага бўлган майлини яна қўзғаб юборди ва улар ҳеч қачон бир-бирини мана шундай шип-шийдам деворлар орасида, бўм-бўш ерда… сочилиб ётган китоб ва газеталар орасида суймаганини ўйлаб хаёли қочди. Кўнгли суст кетиб, котибанинг ёнига борди, қучмоқчи бўлди, бироқ у мулойим, аммо кескин қаршилик кўрсатди.\n– Кераги йўқ, – деди котиба, – оқар сувлар оқиб кетди. Олдинлари сени эслаб турар эдим, лекин кейинги пайтларда тушларимга ҳам кирмай қўйдинг. Кетиш олдидан сен билан хайрлашиш истаги юрагимга ўрнашиб қолган экан. Хаёлимдан кўп марта ўтган бирор истак юрагимга ўрнашса, амалга ошмай қолмайди. Мана, ўз оёғинг билан келиб ўтирибсан. Ростдан ҳам кетаётганимни эшитмаганмидинг?\n– Эшитганим йўқ. Тасодифан кириб қолдим. Бир ишим бор эди…\n– Қанақа иш экан?\nО. қизил лимузинни оғзидан гуллаб қўйишига сал қолди, лекин тилини тийди: нимани ҳам айтарди? Шу бугуннинг ўзида битта мошинани икки-уч марта кўрганиними? Нима бўпти шунга? Кўрса кўрибди-да.\nҚолаверса, котиба ўзидан жуда узоқлашиб кетган эди. О. билан худди бошқа дунёда туриб гаплашгандай гаплашди.\nО.нинг кўнглида бирдан ўзига бефарқ қараб турган ойнани чил-чил синдириш истаги бош кўтарди, бироқ тошойнани синдириш бахтсизлик келтиришини айни вақтида эслаб қолди. У шу тобда на ўзининг, на котибанинг бахтсизлигига рози эди. Балки котиба ҳали сиртида О. икковининг акси совиб улгурмаган муҳаббатлари тошойнасини ҳам сотгандир: уни ҳам бошқа уйга олиб кетиб, бир бегона деворга осиб қўйишар, балки шунда у совуқ сиртида бошқа ҳаёт, бошқа бир муҳаббатни акс эттирар.\nФақат хайрлашишса бўлди, энди О.ни товушу овозлар мозорига айланган бўм-бўш хона билан боғлаб турган нарсанинг ўзи қолмаганди. Кетиш керак. У гарчи қайта кўришиш ҳеч қачон насиб этмаслигини билиб турса-да “Майли, омон бўл. Балки яна қачондир, қаердадир кўришиш насиб этар”, деди.\nО. остонада котибанинг пешонасидан ўпиб, зинапоядан эна бошлади. Иккинчи қаватда кемтик зина борлиги эсидан чиқибди, қоқилиб кетиб, йиқилишига оз қолди. Бошини кўтарди. Котиба зинапоя супасида турар эди. О. тепага қараганида қўл силкиб қўйди. Жилмайгандай туюлди. У йўлида давом этди, тепадан ёпилаётган эшикнинг ғийқиллаши эшитилди. Бу ғийқиллаш каравотнинг инграган пуржиналарини эслатди, шундагина у котиба билан видолашганини аниқ ҳис қилди. Дафъатан яна шуни ҳам тушундики, гарчи йиллаб кўришмаган бўлса-да, котиба шаҳардаги яккаю ягона яқин одами, қизил лимузиндан фақат унга гап очиши мумкин экан.\nШунда олдига қайтиб бориб: “Кетма, оила қурамиз, бирга яшаймиз, китобларингни ҳеч кимга сотмаймиз” ёки “…ҳеч бўлмаса, фақат шу кеча бирга бўлайлик, ерга китобларни тўшаймиз, эски газеталарни ёпинамиз, бир-биримизнинг пинжимизга кириб, бор дунёни унутамиз”, деб айтсаммикан деган фикр келди миясига.\nЛекин бунинг иложи йўқ эди: ҳаммаси ҳал бўлган, энди ҳеч нарсани ортга қайтаролмайди, бунга ақли етиб турибди.\nО. кўчага чиққанида қизил лимузин шундоқ эшик олдида метин қоядай савлат тўкиб турганини кўрди. О. ажабланмади ҳам, қизил лимузин уни шу ерга ҳам топиб келгани табиий, оддий бир гапдай, худди шундай бўлиши керакдай эди назарида. Юрагида ҳадик-хавотир йўқ. Бамайлихотир метро томон юриб кетди. Ёмғир шивалаб ёғарди. Гўё бегонадек бўлиб қолган шаҳарда фақат ёмғиргина унга таниш эди. Ҳамма, ҳамма нарса бегона, бутунлай ўзгариб, файзини йўқотган эди. У тунд осмонга қаради, булут қоплаган осмонгина унга таниш эди, таниш осмондан таниш ёмғир ёғар эди. Назарида бу ёмғир ўтмишдан, мангу бой берилган ўтмишдан ёғаётган эди.\nО. метродан чиқиб, автобусни кутиб ўтирмай, уйига яёв жўнади. Ёмғир ҳалиям ёғаётган эди. Мана, у ҳозир яна бир оз юргач, уйининг эшигида қизил лимузинни кўради, албатта кўради.\nАммо уйга етди ҳамки, на қизил, на қора мошина кўринди, уй олди бўм-бўш. “На чора, – ўйлади у. – Ўша мошинани тушимда кўраман энди”.\nУ тонг-саҳар соат тўрт яримда тўсатдан уйғониб кетди. Соат занг чалинадиган эрталабки еттини кутиб, чиқиллаб вақт санар эди. Бироқ О. соатига қараб, ҳозироқ жойидан туриши кераклигини англади. У ўрнидан туриб, дераза ёнига борди. Кўнгли сезган экан: саҳарнинг хилват кўчасида, уй эшиги олдида қизил мошина турар эди. Қизил лимузин…\nО. энди нима қилиш кераклигини яхши биларди. У ваннахонага кириб чўмилди, шошилмасдан соқол олди, тоза оқ кўйлагини, дазмолланган кўча костюмини кийди, энг яхши бўйинбоғини тақди, туфлисини ялтиратиб артди.\nТашқарига чиқиш олдидан хонани кўздан кечирди. Бўм-бўш хонани шовқинга тўлдириб чиқиллаётган соатни тўхтатиб қўйсамми, деб ўйлади, лекин бу фикридан қайтди. Энди бунинг нима фарқи бор?\nУнчалик чеккиси келмаётган эди, чекмай қўя қолди, чунки “сўнгги сигарет, фалон-писмадон” қабилидаги сафсата гаплар эсига тушиб кетди. О. шошмай зинадан тушиб, кўчага чиқди.\nКўча бўм-бўш, қоронғи эди. Асфальтнинг баъзи жойларида кечаги ём¬ғир кўлмаклари қорайиб кўринар эди.\nУ қизил лимузиннинг олдига борди. Мошинанинг эшиги қулфланмаганини билар эди.\nЭшик чиндан ҳам қулфланмаган экан. У эшикни очди ва рулга ўтирди.\nУ мошинанинг калити ҳам жойида эканини билар эди.\nКалит жойида экан.\nО. нотаниш кўчага, нотаниш уйларга, таниш осмонга назар ташлади.\nТиниқ осмон ҳаво очиқ бўлишидан дарак берар эди.\nУ калитни буради.\nТЕЛЕГРАФ АГЕНТЛИГИНИНГ ХАБАРИ:\n“Бугун соат чамаси бешларда N. кўчасида автомобил портлаб кетди. Мошинанинг ўт олдириш қулфига портловчи мослама уланган, деган тахмин бор. Портлатгични ким ўрнатгани, мошина кимга тегишли, унга ўтирган, таниб бўлмайдиган даражада куйиб кетган жасад кимники экани ҳозирча маълум эмас. Суриштирув ишлари бошланди”.\n← Аввалги Аввалги Жан Пол Сартр. Маҳбус (ҳикоя)\nКейинги → Кейинги: Константин Паустовский. Ёз билан ҳайрлашув (ҳикоя)


Алишер Қодиров Туркияда ўқиган: вице-спикернинг фаолияти ҳақида қисқача\n03 May 13:59 / Published in Сиёсат\nАлишер Қодиров — «Миллий тикланиш» демократик партияси фраксияси раиси, Қонунчилик палатаси вице-спикери. У рус тили, Совет Иттифоқи даврида яратилган одамларни иш билан таъминлайдиган корхоналар ишламай қолганлиги, 90-йилларда уларнинг аксарияти бир тийинга сотилганлиги сабабли ишга кетишга мажбур бўлган рус тили ҳақидаги можаро баёнотлари билан танилган.\nГуманитар фанлардан иқтисодгами ёки Балиқлар чуқурроқ сўвни истайдими?\nАлишер Қодиров 1975 йилда Тошкент шаҳрида туғилган. 1996 йилда Эгей университети (Туркия), 2009 йилда — Тошкент молия институтини, 2011 йилда — Ўзбекистон Президенти ҳузуридаги Давлат ва жамият қурилиши академиясини тамомлаган.\nМутахассислиги бўйича филолог ва иқтисодчи.\n1996-1997 йилларда Қодиров Ташқи иқтисодий алоқалар, инвеститсиялар ва савдо вазирлигининг Жиззах вилояти бошқармасида етакчи мутахассис бўлиб ишлаган. 1997 йилдан 2008 йилгача Жиззах вилояти давлат мулки ва тадбиркорликни қўллаб-қувватлаш бошқармаси етакчи мутахассиси, бўлим бошлиғи ва бошлиқ ўринбосари лавозимларида ишлаган.\n2008-2015 йилларда ташқи иқтисодий алоқалар, инвестициялар ва савдо вазирлигининг Жиззах вилояти бошқармаси бошлиғи лавозимида ишлаган.\n2014 йилда Қодиров Олий Мажлис Қонунчилик палатасига сайланган.\n2017-2019 йилларда Республика «Маънавият ва маърифат» маркази раҳбари лавозимида ишлаган.\n2019 йилда у яна Олий Мажлис Қонунчилик палатаси депутати этиб сайланди. Айни пайтда у Қонунчилик палатаси Спикерининг ўринбосари, Ўзбекистон «Миллий тикланиш» демократик партияси раиси лавозимларида ишлайди.\nОилали ва 3 нафар фарзанд.\nTagged under: иқтисодчи, ТАъЛИМ, ТУРКИЯ, филолог\nЎзбекистон Президенти ёшлар билан учрашди


ЎЗБЕКИСТОН – КЎП МИЛЛАТЛИ АҲИЛ МАМЛАКАТ - Ўзбекистон овози газетаси\nЎЗБЕКИСТОН – КЎП МИЛЛАТЛИ АҲИЛ МАМЛАКАТ\n«Ўзбекистон» халқаро анжуманлар саройида 24 январь куни Республика байналмилал маданият марказининг 25 йиллигига бағишланган тантанали маросим бўлиб ўтди.\nТадбирга миллий маданий марказлар раҳбарлари ва фаоллари, парламент ва ҳукумат аъзолари, давлат ва жамоат ташкилотлари, Ўзбекистонда аккредитациядан ўтган дипломатик корпус вакиллари таклиф этилди.\nТадбир иштирокчилари аввал Мустақиллик майдонига ташриф буюриб, ҳурриятимиз, порлоқ истиқболимиз ва эзгу ниятларимиз рамзи бўлган Мустақиллик ва эзгулик монументи пойига гул қўйди.\nБайрам тадбири очиқ деб эълон қилинди.\nПрезидентимиз Шавкат Мирзиёев 24 январь куни миллий маданий марказларнинг бир гуруҳ фаоллари билан учрашди. Учрашув қатнашчилари ва улар тимсолида кўп миллатли бутун Ўзбекистон халқини Республика байналмилал маданият марказининг 25 йиллиги билан самимий табриклади. Давлатимиз раҳбари миллий маданий марказлар фаолларидан бир гуруҳига Ватанимизнинг юксак мукофотларини топширди.\nТантанали маросимда ана шу тадбир тафсилотлари намойиш қилинди.\nБиринчи Президентимиз Ислом Каримов ташаббуси билан Ўзбекистон Республикаси Вазирлар Маҳкамасининг 1992 йил 13 январдаги қарорига биноан мамлакатимизда Республика байналмилал маданият маркази ташкил этилди.\n1992 йили Ўзбекистонда турли миллат ва элатларнинг 10 миллий маданий маркази фаолият юритган бўлса, бугун улар 137 тага етди.\n— Ўзбекистонда туғилдим, шу ерда таълим-тарбия олдим, оилали бўлдим, шу буюк ва муқаддас Ватан фарзанди эканимдан фахрланаман, — деди Тошкент ахборот технологиялари касб-ҳунар коллежи директори, сенатор, Ўзбекистонда хизмат кўрсатган ёшлар мураббийси Агриппина Шин. — Мамлакатимизда миллий маданий ранг-баранглик ҳаётимизнинг ажралмас қисмига айлангани барқарорликни таъминлашда, жамиятимизда демократик ислоҳотларни янада чуқурлаштиришда муҳим аҳамият касб этмоқда. Ўзбекистоннинг миллатлараро муносабатларни мустаҳкамлаш борасидаги катта тажрибаси бутун дунёда кенг эътироф этилмоқда, кўплаб мамлакатлар учун намуна бўлиб хизмат қилмоқда.\nРеспублика байналмилал маданият марказининг 25 йиллиги муносабати билан мамлакатимизнинг барча ҳудудларида турли тадбирлар ўтказилди.\n— Бугун ҳаётимда жуда қувончли кун, Президентимиз Шавкат Мирзиёев «Шуҳрат» медалини кўксимга тақиб қўйди, — деди Тошкент шаҳар «Свитанак» белорус миллий маданий маркази раисининг ўринбосари Нина Шубникова. — Ўзбекистон — тинчлик, тотувлик, фаровонлик ва бахт мамлакати. Бу муқаддас Ватанда ҳар бир инсон, миллати, дини ва тилидан қатъи назар, меҳнат қилса, халқимиз уни ардоқлайди.\nРеспублика байналмилал маданият марказининг 25 йиллигига бағишланган катта байрам дастурида санъат усталари ва миллий маданий марказлар бадиий жамоалари ижросида Ватан, истиқлол, тинчлик, дўстлик ва ҳамжиҳатликни тараннум этувчи куй-қўшиқлар янгради.\nТадбирда Ўзбекистон Республикаси Олий Мажлиси Сенати Раиси Н.Йўлдошев, Қонунчилик палатаси Спикери Н.Исмоилов, Ўзбекистон Республикасининг Бош вазири А.Арипов, Ўзбекистон Республикаси Президентининг Давлат маслаҳатчиси Х.Султонов иштирок этди.


Қорабоғдаги уруш. Эрдўған Путин ва Макронга тинчлик таклифлари билан суқилмасликни маслаҳат берди\n17:23 / 02.10.2020\nҚорабоғдаги ҳарбий ҳаракатларнинг бешинчи кунида Франция, АҚШ ва Россия озарбойжонликлар ва арманистонликларни ўт очишни тўхтатишга чақириб қўшма баёнот билан чиқишди, аммо Туркия президенти уларга бу чақириқ ўринсиз эканини айтиб жавоб қайтарди. Зиддият томонлари ҳам тинчликка чақириқларга қулоқ солишни исташмаяпти.\nОзарбойжон артиллерияси арман позицияларини ўққа тутмоқда / ANADOLU AGENCY\n«Биз икки томон ўртасидаги қуролли ҳарбий ҳаракатларни зудлик билан тўхтатишга чақирамиз. Биз Арманистон ва Озарбойжон раҳбарларини зудлик билан яхши қўшничилик мажбуриятини зиммасига олишга ва дастлабки шартларни илгари сурмасдан ЕХҲТнинг Минск гуруҳи ҳамраислари кўмагида муносабатларни тартибга солиш учун музокараларни янгилашга ҳам чақирамиз», дейилади Россия, АҚШ ва Франция президентлари Владимир Путин, Дональд Трамп ва Эммануэль Макрон баёнотида.\nБу уч давлат 28 йилдан буён Қорабоғ низосини ҳал қилиш мақсадида тузилган Европада хавфсизлик ва ҳамкорлик ташкилотининг Минск гуруҳи ҳамраислари ҳисобланади.\nТуркия президенти Ражаб Тоййиб Эрдўған бу баёнот эълон қилинишидан аввалроқ бу уч давлат тинчликпарвар ташаббуслар билан чиқиш ҳуқуқига эга эмаслиги ҳақида гапирганди.\nТуркия президенти Озарбойжон энди Россия, Франция ва АҚШнинг тинчликпарвар хизматларига муҳтож эмаслигини маълум қилган\n«АҚШ, Россия ва Франция қарийб 30 йил мобайнида бу муаммони эътиборсиз қолдириб келганини инобатга олсак, улар ўт очишни тўхтатиш йўлларини излашда иштирок этишларига йўл қўйиб бўлмайди», деган Туркия парламентида чиқиш қилган Эрдўған. У тинчлик фақатгина «арман босқинчилари» Тоғли Қорабоғни тарк этганида бўлишини айтиб ўтган.\nТуркия Тоғли Қорабоғ можаросида Озарбойжонни қатъий қўллаб-қувватлаб келмоқда.\nБу вақтда Франция президенти Эммануэль Макрон Қорабоғда Туркия таъсиридаги суриялик жангарилар ҳам жанг қилаётгани ҳақидаги жаҳон нашрлари томонидан эълон қилинаётган хабарларни тасдиқлади.\n«Бизда суриялик жангарилар Газиантеп орқали Тоғли Қорабоғ йўналишида ҳаракатланганини кўрсатувчи аниқ маълумотлар бор. Бу тасдиқланган ҳақиқат, бу одамларнинг шахси аниқланган ва кузатилган, уларнинг барчаси ИШИДга алоқадор. Мен буни президент Владимир Путин билан муҳокама қилдим, у ҳам Россия шундай маълумотга эгалигини тасдиқлади.\nБу жуда жиддий факт. Яқин соатлар ичида биз буни шу ерда, саммитда муҳокама қиламиз», деган Макрон журналистларга Брюсселда ЕИ саммити бошланиши арафасида.\nУ, шунингдек, Туркиянинг ўзини тутиши НАТО аъзоси сифатида номақбул эканлигини қўшимча қилган ва Анқара «қизил чизиқ»ни кесиб ўтганини таъкидлаган.\n«Биз президент Трамп ва президент Путин билан зарур хулосалар қилиш учун бу вазият бўйича барча маълумотларни алмашишга келишиб олдик. ЕХҲТнинг Минск гуруҳи иштирокчилари сифатида биз вазиятни нормал ҳолатга қайтариш ва шубҳасиз ўт очишни тўхтатиш мақсадида ҳаракат қиляпмиз», дея қўшимча қилган у.\nФронт чизиғи яқинидаги туманлар аҳолиси ўт очишлар қурбонига айланмоқда. Суратда ўзларига бомбапаноҳ қураётган тертерликлар\nРоссия ТИВнинг расмий вакили Мария Захарова пайшанба куни Россияда ҳам бу мавзуда айрим маълумотлар борлигини айтиб ўтганди. Ундан аввалроқ Россия ТИВ Қорабоғга Сурия ва Ливия ҳудудидан жангарилар келтирилаётгани ҳақидаги хабарлардан таассуфда экани ҳақида қисқача баёнот берганди.\nШу ҳафта давомида Қорабоғдаги ҳарбий ҳаракатларда суриялик ёлланма жангарилар ҳам иштирок этаётгани тўғрисида Британиянинг BBC, Times ва Guardian газеталари, Франциядаги L'Express ва бошқа кўплаб нашрлар ёзиб чиққанди.\nТўқнашувлар бошланган 27 сентябрь куни бош офиси Лондонда жойлашган Сурия Инсон ҳуқуқлари обсерваторияси (SOHR) ҳам «Туркия томонидан қўллаб-қувватланаётган суриялик 300 жангчи Озарбойжонга ўтгани ва бу даъволар ишончли манбаларга асослангани» ҳақида маълумот тарқатганди. Обсерватория якшанба куни Суриянинг Африн шаҳридан келган ушбу жангчилар бир неча кун олдин Озарбойжонга етиб келгани ва бошқа жангчилар ҳам йўлга чиқишга тайёргарлик кўраётганини иддао қилган.\nПайшанба куни Қорабоғда икки нафар франциялик ва икки нафар арманистонлик журналист артиллериядан ўт очилиши оқибатида жароҳатланган. Шунингдек, ушбу ҳужум вақтида маҳаллий аҳоли вакилларидан бири ҳалок бўлган.\nФранцузлардан бири оғир аҳволда экани, у Степанакертдаги шифохонада операция қилингани айтилган.\nИкки француз журналисти ҳам Le Monde нашри ходимларидир. Мартуни райони маркази «Града»дан ўққа тутилган вақтда улар билан бирга «Франс пресс» ва Россиядаги «Дождь» телеканали журналистлари ҳам бўлган, аммо улар бу ҳужумдан жароҳатланмаган.\nТертер билан қўшни бўлган, асосан арманлар яшайдиган Мардакертда ҳам тинч аҳоли вакиллари артиллерия зарбаларига дучор бўлмоқда\nИкки томон ҳам душманнинг йўқотишлари тўғрисида маълумотлар беришда давом этмоқда.\nМасалан, пайшанба куни Арманистон рақибнинг уч самолёти, уч вертолёти ва олтита учувчисиз учиш қурилмаси йўқ қилингани ҳақида хабар тарқатди. Озарбойжонлик ҳарбийлар эса буларнинг барчаси ёлғонлигини билдирди.\nОзарбойжон томони ҳамон ўз йўқотишлари тўғрисидаги маълумотларни ошкор этмаяпти. Бокудагилар фақат арманларнинг артиллерия ҳужумлари оқибатида тинч аҳоли орасида 19 киши ҳалок бўлиб, 55 киши яралангани ҳақида маълум қилган.\nАрманистон томони қурбон бўлган ҳарбийлари рўйхатини эълон қилиб бормоқда: пайшанба куни кечқурун ҳолатига кўра рўйхатда 104 кишининг номи келтирилган.\nБундан ташқари, қорабоғлик омбудсмен Артак Бегларян ўтган 5 кун давомидаги жанглар вақтида тинч аҳоли орасида 11 киши ҳалок бўлгани ва 60 нафарга яқин киши яралангани ҳақида маълумот берган.\nФронт чизиғида ҳамон ўзгаришлар йўқ. Озарбойжон жангларнинг илк кунида, 27 сентябрь куни фронт чизиғининг жанубий қисмида, Эрон билан чегаралар яқинида олдинга силжиш кузатилгани ва Қорабоғ шимолидаги бир неча тепаликлар эгаллангани ҳақида маълум қилганди, ўшандан буён янги муваффақиятлар ҳақида ҳисобот берилмаган.\nҲарбий ҳаракатлар қандай бошланганди?\nАрманистон мудофаа вазирлиги якшанба куни маҳаллий вақт билан соат 08:10да Озарбойжон томонидан тинч аҳоли пунктларига ҳужум уюштирилганини эълон қилди.\nАрманистон Озарбойжоннинг иккита вертолёти, учта дрони ва учта танки йўқ қилганини эълон қилди. «Жавобимиз ҳисобли бўлади, вазият учун Озарбойжоннинг ҳарбий-сиёсий раҳбарияти жавобгардир», дейилади Арманистон мудофаа вазирлиги баёнотида.\nЎз навбатида Озарбойжон томони ҳам «Арманистоннинг чегарадаги жанговар ҳаракатларига барҳам бериш ва тинч аҳоли хавфсизлигини таъминлаш учун қарши ҳужумга ўтилгани»ни маълум қилди.\n2016 йилда ҳам минтақада тўрт кун давомида тўқнашувлар содир бўлганди.\nЕвропада Хавфсизлик ва Ҳамкорлик Ташкилоти йиллар давомида муаммони ҳал қилиш учун воситачилик фаолиятини амалга ошириб келмоқда. Россия, Франция ва АҚШни ўз ичига олган Минск гуруҳининг ҳам шу каби фаолияти ҳануз ҳеч қандай натижа бермади.\n«Биз арман халқини ўзини ўзи фалокатга олиб борувчи ҳукуматлари ва уларни қўғирчоқдек ўйнаганларга қарши туришга, ўз келажакларига эга чиқишга даъват қиламиз. Биз бутун дунёни зулмга қарши курашда Озарбойжоннинг ёнида туришга чорлаймиз», деди 27 сентябрь кунги хабарлар ортидан Туркия президенти Ражаб Тоййиб Эрдўған ижтимоий тармоқдаги саҳифаларида.\nТуркия президенти матбуот котиби Иброҳим Қалин Туркия Арманистоннинг Озарбойжонга қарши ҳужумини кескин қоралаши ва бу тажовузга қарши Озарбойжоннинг ёнида туриши ҳақида гапирди.\nТуркия ташқи ишлар вазирлиги матбуот котиби Ҳами Аксой ҳам ушбу масала бўйича муносабат билдирди. «Арманистон қуролли кучлари бугун эрталаб ўт очишни тўхтатиш тартибини бузган ҳолда олдинги чизиқда Озарбойжон армияси билан Тертер туманига қарашли Капанли, Агдам туманига қарашли Чиракли ва Ортакербент, Фузулий туманига қарашли Алҳамли ва Шукурбейли қишлоқларига оғир қуроллар билан ҳужум қилганидан хабар топдик. Биз Арманистоннинг халқаро ҳуқуқни очиқдан очиқ бузиши ва фуқароларнинг қурбон бўлишига олиб келадиган ҳужумларини қатъиян қоралаймиз. Бу жараёнда Туркия Озарбойжонни тўла қўллаб-қувватлайди. Озарбойжон қандай хоҳласа, ўшандай ёнида турамиз», деди у.\nТуркия мудофаа вазири Хусуси Акар Кавказдаги тинчлик ва барқарорликка энг катта тўсиқ Арманистоннинг тажовузкор муносабати эканини қайд этиб ўтди.\nАдолат ва тараққиёт партияси спикери Умер Челик ҳам Арманистоннинг ҳужуми ҳақида баёноти билан чиқди. «Биз Арманистоннинг Озарбойжонга ҳужумини кескин қоралаймиз. Арманистон яна бир бор ноқонуний провокацияни амалга оширди. Арманистонга алоқадор қирғин тармоқлари ушбу хуружлар орқали инсониятга қарши жиноятлар содир этмоқда. Халқаро ҳамжамият Арманистонга қарши ўз овозини кўтариши керак», деди у.\nТуркия МHP раҳбари Давлат Боғчали ҳам масала юзасидан ёзма баёнот берди. «Қорабоғ туркникидир, туркнинг ватанидир. Ҳеч ким бу ҳақиқатни ўзгартира олмайди. Ягона мақсади турк душманлиги бўлган Арманистон ва унинг ёлланган қуролли кучлари турк миллатини тутиб қолиш имконига эга эмас. Қонимиз билан, жонимиз билан, бутун борлиғимиз билан Озарбойжоннинг ёнидамиз», деганди Боғчали.\nҚорабоғ низоси - қисқача тарихи\n1994 йилдан буён ўтказилган тинчлик музокаралари наф бермаган.\n00:17 / 20.10.2020


Ҳомсдаги тўқнашувларда 20 киши ҳалок бўлди\n21 январ 2021, Тошкент вақти: 20:52\nБугун Суриянинг Ҳомс шаҳрида ҳукумат кучлари билан тўқнашувлар оқибатида камида 20 киши ўлди.\nБу ҳақда суриялик ҳуқуқ фаоллари хабар қилди.\nБу воқеа Араб давлатлари Лигаси томонидан жўнатилган 50 кишидан иборат халқаро кузатувчиларнинг биринчи гуруҳи Сурияга етиб борган куни содир этилди.\nСурия мухолифатининг миллий кенгаши кузатувчиларни бугуннинг ўзидаёқ Ҳомсга боришга чақирди.\nҚароргоҳи Лондонда жойлашган Сурия инсон ҳуқуқлари маркази вакиллари халқаро кузатувчилар "қотилликларни тўхтатишлари шарт"лигини айтмоқдалар.\nҒарб давлатлари ва ҳуқуқ ҳимоячилари президент Башар ал-Ассадни зўравонликларда айбдор санаб келади.\nСурияга Араб лигаси томонидан жами 150 кузатувчи бориши режалаштирилган.\nСурия президенти Башар Асад режимига қарши 9 ойдан буён давом этаётган норозилик чиқишлари иштирокчиларига қарши куч қўлланиши оқибатида, БМТ ҳисоб-китобича, 5 мингдан зиёд киши ўлдирилди.\n"Пул ҳам йўқ, машина ҳам" - "Авто идеал хизмати"га алданган ўнлаб фуқаро Мустақиллик майдонига борди (ВИДЕО)


Профессионал ва ҳаваскорларнинг суратлари бир-биридан қандай фарқ қилади? - XABARDOR.UZ\nСуратга олишнинг ишқибози бўлган саёҳатчи билан саёҳатни хуш кўрувчи фотосуратчининг ўртасида қандай фарқ борми? Уларнинг иккиси ҳам дунёнинг гўзал манзараларини ўз нигоҳи билан кўради ва ундан таассурот олади, бироқ улар томонидан олинган суратлар мутлақо бошқача ҳосил бўлади.\nҚуйида дунёнинг энг машҳур қадамжоларида профессионал фотосуратчи ва фотосуратлар ишқибози томонидан олинган суратларни солиштиришингиз мумкин.\nРакотцбрюке кўприги, Габленц, Германия\nКолорадо платосидаги тўлқин, АҚШ\nКиклад ороллари, Греция\nЭйфел минораси, Париж, Франция\nШамарель шаршараси, Маврикий\nТож-Маҳал, Агра, Ҳиндистон\nИспаниядаги майдон, Севилья, Испания


Таблиқчилар устидан ҳукм ўқилди\n07 август 2020, Тошкент вақти: 06:12\nТурғунбек Андижонда “Таблиқ” диний жамоасига аъзоликда айбланаётган 11 фуқаро устидан қарийб икки ой давом этган суд жараёни ниҳоясига етди ва уларга суд ҳукми ўқилди.\n18 октябрь куни Андижон вилояти жиноят ишлари суди чиқарган ҳукмга кўра, айбланувчилардан 10 нафарига Ўзбекистон Жиноят кодексининг 244-моддаси 2-прим бандига биноан (диний экстремистик, сепаратистик, фундаменталистик ёки бошқа тақиқланган ташкилотлар тузиш, уларга раҳбарлик қилиш, уларда иштирок этиш) 5 йилдан қамоқ жазоси белгиланди. Улар жазони умумий тартибли колонияда ўтайдиган бўлди. Бир судланувчи эса жазони қаттиқ тартибли колонияда ўташ шарти билан 5,5 йилга озодликдан маҳрум этилди.\nҚамалганларнинг 4 нафари олий маълумотли бўлиб, бири 54 ёшдадир. Қолганлари 25 дан 40 ёшгача.\nСуд жараёнини кузатиб борган Ўзбекистон мустақил инсон ҳуқуқлари ташкилоти Андижон вилояти бўлими раиси Лутфулло Шамсиддиновнинг сўзларига қараганда, айбланувчилар барча суд мажлисларида ўзлари ҳеч қандай диний жамоага аъзо эмаслиги айтган. Лекин судья бу гапларни инобатга олмаган ва уларнинг олдиндан тил бириктириб тузилган диний жамоа аъзоси бўлганини таъкидлаган.\nСуд жараёнини кузатиб борган маҳаллий диний уламолардан бирининг билдиришича, оддий диндорни динни ниқоб қилиб олган жангариларга тенглаштириш хатодир. Айни пайтда ўрмонга ўт кетса, ҳўл-қуруқ баробар ёнади, қабилида иш олиб борилмоқда.\nХабарларга кўра, Пахтаобод туманидаги Уйғур қишлоғида истиқомат қилувчи, 1955 йилда туғилган, беш фарзанднинг отаси Абдулҳамид Исаев шу йилнинг 20 сентябрида ҳибсга олинган. Оила аъзоларига 25 кунгача бу ҳақда хабар қилинмаган. Яқинларининг узоқ суриштирувидан кейин А.Исаев “Таблиқ” диний жамоасига аъзоликда айбланиб, ҳибсга олингани маълум бўлган. Бу эса таблиқчилар устидан суд жараёни яна давом этишидан дарак беради.


Одамзод яралибдики, тақдир хусусида фикр юритади, бош қотиради. Атрофида содир бўлаётган воқеа-ҳодисада ишора кўради. Тушларида илоҳий нимадур бордек туюлаверади. Нажот излаб атрофга тикилади, ҳудди олам унга умумбашар тилида алланималарни тушиунтираётгандек кўринади.\nХўш, тақдир дегани нима ўзи? Омад, Бахт нима, Муҳаббатчи?\nПауло Коелонинг ушбу романи шуниси билан аҳамиятлики, уни ўқир экансиз, рухингиз юксала бораверади, кўнглингиз йигитча Сантягонинг қалбига эш бўлиб яшайди. Асарни ўқиб битиргач, ўз қлбингизни тушуна бошлайсиз бир-бир ёдингизга тушади. Китоб эса сизнинг доимий ҳамроҳингиз бўлиб қолади.\nТаржимон: Азиз Саид\nЎз тақдиримиз ўз қўлимизда\nПауло Коэло ва «Алкимёгар»\nКўрганлар сони: 1867\nМаҳсулот коди: KB1369\n«Одамийлик мулки»(Ҳусну хулқ) Ёзувчи Тоҳир Маликнинг қаламига мансуб маънав..


Kutubxona - Asror Allayorov. Bir yarim daqiqa (hikoya) / Kiril\nSiz shu sahifadasiz: Asror Allayorov. Bir yarim daqiqa (hikoya) / Kiril\nАсар номи Бир ярим дақиқа (ҳикоя)\nБир ярим дақиқа (ҳикоя)\nҒарбдан эсган шамол уйи сари келаётган аёл исини олиб келар, бу ҳид эса пешвоз чиқишга шай эркакка жудаям таниш, шунингдек, уйнинг шундоққина рўпарасида лойдан ясалган ўйинчоғини завқ билан ўйнаётган болакайга ҳам ниманидир эслатади.\n«Барибир қайтишингни билардим», ўйларди эркак.\nУ аёлнинг бу ерга қачон етиб келишини ўртадаги масофани чамалаб, хаёлидан ўтказди.\n«Яна бир ярим дақиқа ичида қаршимда пайдо бўлади.Табиийки, у мендан нафратини яшириб ҳам ўтирмайди. Мен албатта сиполик билан жавоб қайтараман. Ахир, ҳаммасига ўзим айбдорман. Ўтган тўрт йил кимни қандай ўзгартиргани ҳам ана шунда ойдинлашади».\nУ бир қадам олдга юрди. Эркак бу ишни беихтиёр амалга оширди, бор-йўқ журъати шунга етди, холос. Дарвоқе, тобора яқинлашиб келаётган аёл анча йиллар илгари унинг хиёнатини кечирган хотини эди.\nЭркакнинг танасидан отилиб чиқиши муқаррардай туюлаётган азоблар бундай пайтда ўз-ўзидан яраладиган ниманидир ўзгартира олиш истагини вужудга келтираётганди. Ҳолбуки, у ҳаётида йўл қўйган энг катта хатосидан кўп бор азият чеккан бўлса-да, ҳеч қачон ҳозиргидек қаттиқ ҳаяжонга тушмаганди. Эркак яна бир ярим дақиқадан сўнг бир-бири билан аёвсиз жангга киришадиган кўзлар ҳақида ҳам ўйларди.\nУйига яқинлаша бошлагач, аёл қадамини яна-да тезлатди. У ўзидан анча нарида турган эрининг бутун изтиробларини, гарчи унга бирор марта кўз қирини ташламаган бўлса-да, аёлларга хос сезгирлик билан пайқади. Ҳолбуки, у ўтган тўрт йил ичида бу хислатни мукаммал эгаллаган, тўғрироғи, шунга мажбур бўлганди.\nАёл эри ёнидан тез-тез ўтиб кетди ва ўзига унсиз тикилиб турган ўғлини бағрига босди. Бу ердан кетганидан буён ўтган ҳар бир дақиқада хаёлини буткул банд этган бу болакайнинг усиз улғайгани аёлга алам қилди. Аёл уйига қайтар экан, узоқ вақт ном-нишонсиз ғойиб бўлган кулгунинг илк шуълалари жуда кўп кўргуликлар аломати бўлган ажинлар орқали бу дунёдаги ҳақиқий инсон қиёфасини унинг юзида чизиб кўрсатар эди.\nБола лой қўллари билан аёлни итара бошлади. У хотирасидан бутунлай ўчиб кетган хотиннинг бағридан юлқиниб чиқаркан, отасининг ёнига югурди ва яна бепарво ўз ўйинчоғини ўйнашда давом этди...\n"http://www.kutubxona.com/wiki/index.php?title=Asror_Allayorov._Bir_yarim_daqiqa_(hikoya)_/_Kiril&oldid=2597" dan olindi


Ун икки бармок ичак касаллиги даволаш\nУн икки бармок ичак касаллиги даволаш\nМеъда ва ун икки бармокли ичак яра касаллиги биринчи маротаба алохида нозологик бирлик сифатида 150 йил аввал Крювелье томонидан ёзилган. Унгача купинча меъда ва ун икки бармокли ичакдаги яралар махаллий процесс сифатида талкин килиб келинган. Хозирги пайтда эса меъда ва ун икки бармокли ичак яраси – бу факат махаллий процесс булиб колмай, балки бутун организм касаллиги хисобланади.\nМеъда ва ун икки бармокли ичак яра касаллиги этиопатогенези хозирги кунгача тула аник булмаган ва аниклик киритишга мухтож булган муомолардан бири хисобланади. Шу кунгача яра касаллиги этиопатогенези буйича бир канча теория ва гипотезалар айтиб утилган:\n1. Ашофнинг механик теорияси – бу теорияга муофик яра касаллигининг асосий сабаби бу меъда шиллик каватининг механик (физик ва химик) шикастланишидир.\n2. Клод Бернар ва Ригель пептик теориясига асосан меъда яраларининг пайдо булишида меъда секретларининг агрессив эритувчанлик хусусиятига катта ахамият берилади. С. С. Юдин хам бу теория актив тарафдорларидан бири булиб, яра касаллиги жаррохлик даволаш усулининг муофокиятлари хам меъда хлорид кислота ишлаб чикариш функциясининг кай даражада камайиши билан белгиланади деган фикрни айтган эди. Лекин хамиша хам меъда ва ун икки бармокли ичак яраларининг пайдо булишини, айникса хлорид кислота ишлаб чикариш функцияси камайган холларда тушинтириш кийиндир.\n3. Конечнийнинг инфекцион-яллигланиш теорияси буйича эса яра касаллиги меъдага овкат билан ёки огиз бушлигидан инфекция тушиши ва меъда шиллик каватида махаллий яллигланиш процесси натижаси деь каралади. Лекин амалда эса гастритсиз яра касаллиги, яра касаллигисиз гастритлар мавжудлигини кандай тушинтириш мумкин.\n4. Вирхов теорияси. Яра касаллиги сабаби сифатида меъда кавати кон комирлари тромбози ёки эмболияси хисобига юзага келадиган ишемик некроз деб каралади. Бу ута локалистик теория яра касаллигининг аник сабабларини курсатиб бера олмайди.\n5. К. М. Быков ва И, Т. Курцынларнинг кортико-висцерал теорияси буйича яра касаллиги пайдо булиши бу бош мия пустлоги (кора больших полушарий) сатхида тормозланиш ва активлашиш процессларининг бузилиши, бош мия пустлоги ва пустлок ости ганглиялар орасидаги нормал богликликнинг бузилиши, буларнинг натижасида меъда мушаклари, кон томирлари узок спазми ва меъда шиллик каватининг унинг ширалари агрессив таъсирига каршилик хусусиятининг пасайиши билан боглик холда тушинтирилади. Шу кунгача яра касалигининг пайдо булиш сабабларининг куплигининг узиёк бу касаллик этиопатогенези тугрисидаги саволга аник жавоб йуклигидан далолат беради.\nМеъда ва ун икки бармокли ичак яра касаллиги бу аъзолар деворида шиллик пардалар сатхида ва кейинчалик эса улардан чукур каватларга хам таркалувчи яра дефектларининг пайдо булиши билан ифодаланади. Дефект тублари кулранг фибриноз караш билан копланган булади. Айрим холларда яралар дефекти меъда ёки ун икки бармокли ичак сероз кавати ташкарига (перфорация) олиб келиши ёки яра дефекти тубини кушни аъзо девори ташкил килиши хам мумкин (пенетрация). Сурункали яралар атрофида меъда ва ун икки бармокли ичак яралари атрофи уткир яраларидан фарки уларок каттиклашган, фиброзлашган ва бириктирувчи тукимага айланган булиб (каллез), кон томирлар бу сохаларда яллигланган, тромбозга учраган булади. Бундай яралар консерватив даво натижасида ёки узидан узи битган холларда хам уларнинг урнида купол чандикли процесс колиши билан характерланади. Ун икки бармокли ичак яраларининг бундай чандикли битиши унинг деформацияланишига, бушлигининг торайишига ва стеноз асоратига сабаб булиши мумкин. Ундан ташкари яра тубида некротик процесс авж олиши ва кон томирлари аррозиясининг юзага олиб келиши мумкин ва натижада беморларда ярадан кон кетиш асоратлари кузатилиши мумкин. Меъда яра узок вакт жаррохлик йули билан даволанланмаган холларда ракка айланиш эхтимоли хам бор.\nМеъда ва ун икки бармокли ичак яра касаллиги клиникаси\nАввалам бор шуни айтиш керакки, меъда ва ун икки бармокли ичак яра касаллиги купрок ёш ва урта ёшдаги эркакларда аёлларга нисбатан купрок учрайди.\nЯра касалигининг адабиётда куплаб классификациялари мавжуд булиб, жаррохлик нуктаи назаридан яралар жойлашуви ва клиник кечишига кура куйидаги турларини фарклаш мумкин:\n1. Меъда яралари\n2. Ун икки бармокли ичак яралари\n3. Меъда ва ун икки бармокли ичак биргаликдаги яралари\n2. Асоратланган (перфорация, пенетрация, стеноз, кон кетиш ва малигнизация билан)\nЯра касаллигининг асосий белгиларидан бири бу огрик синдромидир.\nОгрик купинча туш ости сохасида булиб, купинча турли (ачишиб турувчи, сикувчи, санчувчи ва кучли ва кучли булмаган) характерга эга булиши мумкин. Огриклар купинча, айникса яраларнинг кушни аъзоларга пенетрация бериши билан кайси аъзога пенетрация бергани билан боглик холда белга, ун курак, бел ва бошка сохаларга иррадиация бериши мумкин. Туш ости ва унг ковурга ости сохаларидаги огриклар яранинг меъда ва ун икки бармокли ичакда жойлашувига караб овкат истимол килиниши билан боглик булиши мумкин. Масалан, ун икки бармокли ичак яралари учун огрикларнинг оч коринга, кечалари (тонгга якин) кучайиши ва овкат истимол килиниши билан эса булиб турган огрикларнинг анчагина пасайиши характерлидир. Шунинг учун ун икки бармокли ичак яралари булган беморлар доимо кам камдан тез тез овкатланишга харакат килишади, иштаха хам уларда бузилмаган ва узлари эса туладан келган булишади. Ундан ташкари ун икки бармокли ичак яраларида купрок кеч бошланадиган, яъни овкат истимол килгандан сунг 2-3 соатлардан кейин бошланадиган огриклар кузатилади.\nЯранинг меъдада жойлашганида эса огриклар купрок овкат истимол килиши билан 20-30 минут (эрта бошланадиган огриклар) ичида бошланади ва 2-3 соатлар мобоинида давом этади. Шунинг учун бу беморлар овкат истимолидан сунг огрик булиш эхтимолидан куркиб овкат истимол килишини чеклашга харакат килишади ва улар купинча озгин булишади. Лекин шуни хам айтиб утиш лозимки, маъда ва купинча ун икки бармокли ичак яралари асоратланганда (пенетрация, стеноз, малегнизация) огрик хуружларининг овкат истимол килиши билан богликлилиги бузилади. Масалан, ун икки бармокли ичак яраси меъда ости безига пенетрация берган холда туш ости сохасида бел сохасига узатиладиган деярли доимий огриклар булиб туради ва овкат истимол килиниши билан эса бу огриклар янада кучайиб кетади. Бу огриклар купинча огрикни колдирувчи дорилар ёрдамида колмаслиги ва купинча бундай холларда меъдани зонд оркали ювиш билан огрикларни анчагина бартараф килиш мумкин.\nЯра касаллигида огриклар хуружининг йил фаслларига богликлилиги кузатилади, яъни куз ва бахор фаслларида кузиб туради.\nМеъда ва ун икки бармокли ичак яра касаллиги учун хар хил диспепсик холатлар: кунгил айниш, кайт килиш, кекириш, жигилдон кайнаши ва ич келишининг бузилиши ёки кабзиятга мойиллиги кузатилиши мумкин. Купинча меъда ва ун икки бармокли ичак яра касаллиги билан булган беморларда кузатиладиган кайт килиш беморларга енгиллик келтиради. Кайт килиш холатлари купинча беморларда огрик энг зурайган махалларда кузатилади ва бемор кайт килиши билан эса огриклар анча пасаяди.\nБу беморларда нордон хаво билан кекириш, ун икки бармокли ичакнинг чандикли торайишида эса куланса хидли хаво билан кекириш холатлари кузатилиши мумкин.\nЖигилдон кайнаш, купинча ун икки бармокли ичак яра касаллиги билан булган беморларда купрок кузатилиши мумкин булиб, айрим холларда шу даражада кучли булиши ва бу холатни бартараф килиш учун беморни сода эритмасини ичишига мажбур килиши хам мумкин.\nМеъда ва ун икки бармокли ичак яра касаллиги булган беморлар анамнези куриб чикилганда юкорида айтиб утилган холатлар (огрик, диспепсик холатлар) кузатилмаганлигини хам куришимиз мумкин ва касалликнинг биринчи куриниши сифатида унинг уткир асоратлари (кон кетиш, перфорация) намоён булиши мумкин (соков яралар). Сураб суриштиришлар ёрдамида бемор ота-оналари, ака ва укалари ва якин кариндошларида хам яра касаллиги борлигини аниклаш мумкин ва яра касаллигининг наслга богликлилигини курсатади.\nОбъектив курик махалида меъда яра касаллиги билан беморлар озгинлигини ва аксинча, ун икки бармокли ичак яра касаллиги билан булган купчилик касалларнинг, асоратлар ривожланмагунча эса туладан келганлигини аниклаш мумкин. Асоратланмаган яра касаллиги билан булган беморлар юрак-кон томир ва нафас олиш системалари томонидан яра касаллиги учун хос белгилар аникланмайди. Беморлар тили там, лекин купинча караш билан копланган булади. Корин одатдаги шаклда, пайпаслаб курилганда эса туш ости ва унг ковурга ости сохаларида огрик борлигини аниклаш мумкин. Объектив курик махали бошка асоратланмаган яра касаллиги учун хос белгилар аникланмайди.\nМеъда ва ун икки бармокли ичак яра касаллиги билан булган беморлар кон клиник-биохимик текширувларида хам факат бу касаллик учун хос булган белгилар топилмайди.\nМеъда ва ун икки бармокли ичак яра касаллигининг даволашда меъданинг секретор функциясини текшириш катта ахамиятга эга. Меъданинг секретор функциясини махсус нонушталар (пробный завтрак) берган холда ёки булмаса меъда секрециясини парентерал инсулин ва гистамин юбориш йули билан рагбарлантириш ва зонд ёрдамида меъда ширасини олган холда фракцион усул билан текшириш мумкин. Ундан ташкари меъданинг секретор функциясини радиотелеметрия ва рн-метрия усулида хам текшириш мумкин булади.\nУн икки бармокли ичак яра касаллиги булган купчилик беморларда меъданинг секретор (хлорид кислота ишлаб чикариш) функцияси ошганлигини ва аксинча, меъда яра касаллиги билан булган купгина беморларда эса меъда ширасида хлорид кислотанинг нисбатан камлигини аниклаш мумкин булади.\nМеъда ва ун икки бармокли ичак яра касаллигида яра касаллиги диагностикаси, меъданинг мотор-эвакуатор функциясини текшириш максадида контраст модда (барий) огиз оркали берган холда текшириш мумкин булади. Меъда ва ун икки бармокли ичак яра касаллигининг бир нечита бевосита ва билвосита рентгенологик белгилари мавжуддир. Жумладан, "токча” (Гаудек белгиси) белгиси шулар шумласидандир. Бу белги яра кратерида барий контраст моддасининг узок туриб колиши натижасида меъда девори контури ёки релъефида дог пайдо булиши билан ифодаланади. Ундан ташкари рентгенологик меъда шиллик кавати бурмаларининг ярага караб куёш нурлари сингари конвергенцияси, меъда катта эгрилигининг унинг кичик эгрилигидаги ярага караб тортилиб туриши белгилари хам яра касалигининг бевосита курсатиб берувчи белгилар тоифасига киради. Билвосита рентгенологик белгилар тоифасига оч коринга меъдада куп микдорда суюклик булиши, меъда ва ун икки бармокли ичак тонуси, перистальтикаси узгарганлиги, пилороспазм, меъда ва ун икки бармокли ичакдаги хар хил деформациялар ва бошкалар шулар жумласидандир. Рентгенологик текширув натижалари информативлиги (яра касаллиги диагностикасида) купрок рентгенолог тажрибасига, яранинг хажми ва тубининг чукурлиги билан хам белгиланади. Лекин хозирги пайтда меъда ва ун икки бармокли ичак яра касалликлари диагностикасида купрок диагностик кувватга эга булган замоновий фибротолалар асосида курилган эзофагогастрофиброскопия (ЭФГДС) текшируви катта ахамиятга эга булмокда. Бу диагностик текширув усули кизилунгая, ошкозон ва ун икки бармокли ичак шиллик каватидаги морфологик узгаришларни фибротолалар ёрдамида куз билан курган холда диагностика килиш имкониятини беради. ЭФГДС диагностик максадлардан ташкари даволаш максадида хам утказилиши мумкин: меъда ва ун икки бармокли ичак бушлигидаги ёт жисмларни олиш, конаётган кон томирларни электро коагуляция килиш ёрдамида кон кетиши бартараф килиш, меъда узун ва ингичка оёкчадаги полипларини олиб ташлаш каби даво муолажаларини амалга оширишга имкон беради.\nЯра касаллиги диагностикаси купгина холларда кийинчилик тугдимайди. Бемор шикоятлари, анамнези, объектив ва инстументал (ЭФГДС, меъда рентгенологик текшируви) натижаларига асосланиб аник диагноз куйиш мумкин.\nЯра касаллигини корин юкори кисмида яра касаллигидаги каби кузатиладиган огрик, диспепсик холатлар билан кечувчи айрим корин бушлиги касалликлари (уткир холецистит, панкреатит, гепатитлар, меъда усмалари, ичак тутилиши, уткир аппендицит ва хокозолар) билан дифференциал диагностика килиш лозим. Бундай холларда огрикларнинг овкат истимол килиниши, йилнинг фасллари билан богликлиги, кайт килиш огрик хуружлари зурайган вактда булиши ва енгиллик келтириши каби белгиларни хам инобатга олиш лозим. Лекин хеч качон яра анамнезисиз ва характерли огрик хуружлари, диспепсик холатларсиз кечувчи "соков” яралар мавжудлиги тугрисида хам унутмаслик лозимдир.\nЯра касаллигининг консерватив ва жаррохлик усуллари маълум булиб, консерватив даво усуллари тугрисида факултет терапия фанида маълумотлар берилади. Биз сиз билан жаррохлик усуллари ва умуман жаррохлик йули билан даволашга кандай курсатмалар борлиги тугрисида гаплашамиз.\nЯра касаллигини унинг консерватив даволаш усулларининг эффектсизлигида, узок давом этиб келаётган яраларда, катта ва чукур каллез яраларда, яраларнинг тез тез кайталаниб турадиган хилларида, яра касаллиги асоратланганда, яранинг меъдада жойлашганида (онкологик нуктаи назардан) жаррохлик йули билан даволашга курсама булиши мумкин.\nХозирги кунда яра касаллиги жаррохлик усули билан даволашда меъданинг классик 2/3 кисми резекцияси, ваготомия турлари меъданинг дренажловчи операциялари (пилоропласика Гейнике-Микулич, Финней, Жабулей ва бошкалар буйича) ёки эконом резекциялари (антрумэктомия, гемигастрэктомия) билан ёки уларсиз (СПВ) утказилиши мумкин. Режали равишда килинадиган жаррохлик амалиёти хажми асосан яранинг жойлашган жойи, меъданинг секретор функцияси курсаткичлари ва унинг мотор-эвакуатор функцияси билан белгиланади. Жумладан, меъданинг тана ва ундан юкори кисмларда жойлашган яралар жаррохлик йули билан даволашда, онкологик нуктаи назардан асосан меъданинг резекцион усуллари кулланилади. Яраларнинг пилородуоденал сохаларда жойлашишида меъданинг секретор ва мотор-эвакуатор функциясини хисобга олган холда ваготомия турлари меъдани дренажловчи операциялар ёки эконом резекцияси билан ва меъданинг классик 2/3 кисми резекцияси амалиетларини бажариш мумкин булади.\nВаготомия меъдани дренажловчи ёки уларсиз жаррохлик операция усули меъданинг унчалик мотор-эвакуатор функцияси бузилмаган ва меъда кислота ишлаб чикаришининг биринчи фазаси хисобига ошган холларида ва яранинг пилородуоденаль сохада жойлашганлигида малга оширилади. Ваготомиянинг утказилиш сатхига кура бир неча хили фаркланади: узакли (трункуляр) ваготомия, селектив меъда ваготомияси ва селектив проксимал ваготомиядир. Ваготомия хар бир турининг узига яраша ижобий ва салбий окибатлари бор.\nВаготомия меъданинг эконом резекцияси билан пилородуоденал яралари беморда меъда секрецияси иккала фазаси ошган холда амалга оширилади. Бунда адашган нерв толалари киркилишидан ташкари, меъданинг проксимал гастрин ишлаб чикарувчи кисми (1/3) резекцияси амалга оширилади.\nМеъданинг классик 2/3 кисми резекциялари меъда бурчаги ва танаси яраларида, ун икки бармокли ичак яралари булган беморларда эса меъда секрециясининг иккинчи фазаси таъсир килиш максадида амалга оширилади.\nGormonal yaralar — kasallik uzoq muddat dori vositalarini qabul qilish fon >O’n ikki barmoqli ichak yarasi rivojlanishi sabablari\nBoshqa patologiyalar fon >12 barmoqlik ichak yarasi belgilari va alomatlari\nPropolis. Ushbu mahsulotdan 150 gramm olib, iloji boricha yaxshilab maydalash kerak va ust >Asoratlari


“Сардоба” сув омборида рўй берган техноген офат оқибатларини бартараф этиш бўйича Сув хўжалиги вазирлигининг штабига етиб келганимизда ёмғир майдалаб ёғаётган эди. Бир соатлар олдин кучли ёмғир ёғиб ўтган, ҳаммаёқ лойгарчилик. Шунга қарамай, атрофда юзлаб техникалар, сув хўжалиги ташкилотлари ходимлари тинмай меҳнат қилишмоқда.\nТехноген офат “Сардоба” сув омборидан оби-ҳаёт оладиган “Марказий тармоқ” каналининг 8,5 км, “Ўнг тармоқ” каналининг 4,5 км ва “Чап тармоқ” каналининг 3 км қисмига жиддий зарар етказган. Натижада Сирдарё вилоятининг Сардоба, Оқолтин ва Мирзаобод туманларида ушбу каналларга боғланган 39,5 минг гектар, Жиззах вилоятининг Дўстлик, Пахтакор, Мирзачўл, Арнасой ва Зафаробод туманларида 90,2 минг гектар, жами 129,7 минг гектар майдоннинг сув таъминоти узилиб қолган.\nШунингдек, мазкур туманлардаги жами 26,3 км хўжаликлараро каналлар, 192,5 км мелиоратив тизимлар, сув истеъмолчилари уюшмалари ва фермер хўжаликларининг 554,9 км суғориш ҳамда 701 км коллектор-дренаж тармоғи ҳамда улардаги гидротехник иншоотлар, 5 та насос станцияси, 30 та вертикал дренаж қудуқ ва бошқа сув хўжалиги объектларига шикаст етган.\nУшбу объектларни қисқа муддатларда таъмирлаш ва реконструкция қилиш мақсадида “Марказий тармоқ”, “Ўнг тармоқ” ва “Чап тармоқ” каналлари ҳамда Оқолтин, Сардоба ва Мирзаобод туманларидаги каналларга алоҳида бош пудрат ташкилотлари белгиланиб, улар томонидан қўшимча равишда 17 та пудратчи ташкилотлар жалб қилинди.\nМолия вазирлиги томонидан Сирдарё вилояти ҳокимлиги билан биргаликда биринчи навбатда амалга ошириладиган қурилиш-монтаж ишлари учун жами 14,3 млрд. сўм аванс маблағи берилди.\nРеспубликамиз ҳудудларидаги сув хўжалиги ташкилотларидан жами 421 та техника, жумладан 185 та экскаватор, шунингдек 940 нафар малакали қурувчи-мутахассис жалб қилинди. Улар учун чодирлар қурилиб, ётоқ жой, уч маҳал иссиқ овқат ва бошқа зарур шароитлар яратилди.\nТаъмирлаш-тиклаш ва ресконструкция ишларини амалга оширишда ёқилғи мойлаш маҳсулотлари, цемент, арматура ва бошқа қурилиш материалларининг узлуксиз таъминоти бўйича тизим яратилди.\nБугунги кунга келиб, “Марказий тармоқ” каналининг 3,5 км қисми, “Ўнг тармоқ” каналининг каналнинг 1,8 км қисми, “Чап тармоқ” каналининг 1,5 км қисми тўлиқ тикланди. Сардоба, Оқолтин ва Мирзаобод туманларида 33 км каналларни тозалаш ва таъмирлаш ишлари олиб борилди.\nСардоба сув омборига боғланган Сирдарё ва Жиззах вилоятларидаги пахта, ғалла ва бошқа экинларни сақлаб қолиш ва юқори ҳосил олишга кўмаклашиш мақсадида Сув хўжалиги вазирлиги тизимидаги мутахассис ва ходимлар ишни 3 сменада ташкил этган ҳолда кечаю кундуз меҳнат қилишмоқда.\nманба: Сув хўжалиги вазирлиги матбуот хизмати


hidoyat.uz – “Мовароуннаҳр” нашриётининг сайти - МУҚАДДАС ДИНИМИЗ СОФЛИГИНИ АСРАЙЛИК\nМУҚАДДАС ДИНИМИЗ СОФЛИГИНИ АСРАЙЛИК\nДиёримиз мусулмонлари неча асрлардан бери Ислом дини кўрсатмаларига Имоми Аъзам Абу Ҳанифа Нўъмон ибн Собит асос солган ҳанафий мазҳабига мувофиқ ҳолда амал қилиб келмоқдалар.\nБу мазҳабда барча фиқҳий масалалар аниқ ва равшан баён қилинган. Ҳуқуқий муаммолар ўз ечимини топган. Ҳар бир масалага, унинг нозик жиҳатларигача эътибор қилинган.\nАбу Ҳанифа Нўъмон ибн Собит Қуръони каримни ёшлик давридаёқ тўлиқ ёд олдилар. Пайғамбаримиз (соллаллоҳу алайҳи ва саллам) ҳадисларининг энг нозик қирраларигача пухта ўргандилар. Никоҳга оид жуда қийин ҳуқуқий муаммони ечганлари учун Имоми Аъзам, яъни Буюк Имом деган шарафли номга сазовор бўлдилар. Талабалик йилларида тўрт мингга яқин устоздан таълим олдилар. Улардан етти нафари Пайғамбаримиз саҳобалари, ўттиз тўққиз нафари тобеин эди. Сўнгги устозлари Ҳаммод ибн Сулаймондан ўн саккиз йил муттасил таҳсил кўрдилар. Қирқ ёшларида дарс беришни бошладилар. Кейинчалик ўз замонасининг машойихи даражасига етган саккиз юзга яқин шогирдларга таълим бердилар. Буларнинг ичида китоб ёзганлари қирқ нафар эди. Ўзлари ҳалол касб қилиб, савдогарчилик орқали кун кечирар, Аллоҳ ато этган бойликдан шогирдларига ва муҳтож кимсаларга эҳсон қилиб турар эдилар. Қирқ йил давомида кечалари ухламай ибодатда ҳамда илм излаш ва тарқатишда бардавом бўлдилар. Натижада, минглаб ҳуқуқий муаммоларга жавоб топдилар.\nМана шундай буюк фаолият орқали ҳанафий мазҳаби таълимоти юзага келди. Ҳадиси шарифда: "Кимга Аллоҳ яхшиликни ато этишни ирода қилса уни дин илмини биладиган фақиҳ қилиб қўяди", дейилган. Имоми Аъзамнинг фиқҳ илми равнақига қўшган ҳиссасига назар ташласак, ҳамма ҳам эришавермайдиган яхшиликка ноил бўлганларини кўрамиз.\nБуюк ватандошимиз Имом Мотуридий Имоми Аъзам ақидавий таълимотини қайта тиклаб, унинг тўғрилигини асослаб берган бўлсалар, ўз навбатида диёримиздан етишиб чиққан Абу Ҳафс Кабир Бухорий, Бурҳониддин Марғиноний, Абу Лайс Самарқандий каби алломалар Имоми Аъзамнинг фиқҳий таълимоти ва ҳанафий мазҳабининг ривожига буюк ҳисса қўшдиларки, ҳатто баъзилар ҳанафий мазҳабини "Мовароуннаҳр мазҳаби" дея номлаш фикрига борди.\nБугунги кунда нафақат диёримизда, балки бутун ислом олами бўйлаб ҳанафий мазҳаби кенг тарқалган. Ҳозирда ер юзи мусулмонларининг 47 фоизи ҳанафийлар эканини алоҳида таъкидлаш жоиз.\nБу мазҳаб ўзининг мўътадиллиги, Исломнинг асл мазмун- моҳиятини ифодалаб бериши билан асрлар оша диёримиз мусулмонларининг ўзаро ҳамжиҳатлигида, турли ҳуқуқий муаммоларни осон ҳал қилинишида, баъзида юзага келадиган ҳар хил зиддиятларнинг бартараф этилишида муҳим асос бўлиб келмоқда.\nАфсуски, мустақиллик йилларида динимизга берилган имкониятларни суиистеъмол қилган баъзи ёт фирқалар кишилар ўртасида турли ихтилофларнинг авж олишига сабаб бўлдилар. Буни биринчи бўлиб, ўзини "соф Ислом таълимоти ҳимоячиси" деб номлаган оқим бошлаб берди.\nЛекин ўзлари қилаётган даъволарига зид тарзда, "раҳнамо"ларининг фикри, фатвосига қараб иш тутардилар. Биринчи ихтилоф намоз ибодатини адо қилиш борасида юзага келди.\nОқим тарафдорлари намозда "Фотиҳа" сурасидан сўнг "омин"ни баланд овоз билан айтиш, "рафъул-ядайн", яъни, рукудан олдин ва кейин икки қўлини кўтариш каби амалларни намозхонлар орасида ёйишга уриндилар.\nАммо, баъзи "аҳли илм"ларнинг масжидда ҳар ким хоҳлаганича намоз ўқиши мумкин, кексаларнинг ёшлар билан иши бўлмасин, асосийси, қанақа йўл билан бўлса ҳам намоз ўқияпти-ку дея, ихтилофларга лоқайд муносабатда бўлишлари оқим тарафдорлари тегирмонига сув қуйди. Улар янги-янги зиддиятларни авж олдиравердилар, намозда оёқни кериб туриш, суннат намозини ўқимаслик, фарз намозидан кейин бошқалар суннат намозини ўқиётган пайтларида ўтириб олиб тасбеҳ айтиш ва ҳоказо янгиликларни бирин-кетин киритавердилар. Ваҳоланки, Ислом таълимоти Қуръони каримдаги Нисо сурасининг 59-оятига кўра, мусулмонларни ўзларининг ҳам диний, ҳам дунёвий раҳбарларига бўйсунишга чақиради. Яъни, мусулмонлар "аҳли сунна вал-жамоа" сифатида бирор-бир мазҳабга эргашишлари лозим. Аммо ихтилоф юқорида зикр қилинган "аҳли илм"лар ўйлаганидек, фақат намоз масаласида бўлиб қолмади, балки, мафкуравий зиддиятга айланиб кетди. Оқим тарафдорлари ҳанафий мазҳабига зид тарзда, ўзгаларни кофирга чиқариш, Аллоҳга ширк келтиришда асоссиз айблаш каби бузуқ ақидаларни тарқата бошладилар.\nХўш, оқим аъзоларининг бундан мақсадлари нима эди? Нима учун кофирликда айблаш улар учун керак бўлиб қолди? Шу ўринда дунёдаги қўпорувчи оқимлар учун хос бўлган ва бир-бирига боғлиқ икки иллат тўғрисида тўхталиш ўринли: 1. Кофирликда айблаш. 2. Кофирларга қарши кураш–уруш эълон қилиш. Бу иллат "Ҳизбут-таҳрир"да, "Акромийлар", "Ихвонул-муслимийн" каби деярли барча бузғунчи оқимларда учрайди.\nЗеро, бузғунчилар ўз тарафдорларини ғоявий жиҳатдан бошқалардан ажратиб олиш учун ўзига эргашмаганларни кофир деб айблайдилар. Ваҳоланки, Пайғамбаримиз (соллаллоҳу алайҳи ва саллам) муборак ҳадисларида кофир деб ҳақоратлашдан қайтарганлар.\nШунинг учун биз мусулмонлар бундай бузғунчи оқимларнинг пуч ғояларига учмайлик. Фарзандларимизни уларнинг домига тушиб қолишидан сақлайлик. Аҳиллик, иттифоқлик бор жойда баракот бўлади. Шу боис бир тану бир жон бўлиб, қабиҳ ниятли, ғаламис кимсаларнинг найрангларидан огоҳ ҳолда, Имоми Аъзам мазҳабида мустаҳкам туриб, муқаддас динимиз софлигини кўз қорачиғидек асрайлик.


14:33 / 21.02.2018\nNASA мутахассислари космик скафандрнинг янги моделини ишлаб чиқишмоқда, у ҳаёт фаолияти чиқиндиларини йўқотиш тизими билан жиҳозланади. Space.com нашрининг хабар беришича, бундай тизим “Аполлон” дастури доирасида Ойга экспедицияларда ишлатилган скафандрларда қўлланган.\n“Orion экипажи ҳаёт фаолиятини таъминлаш учун костюм” номини олган янги скафандр Американинг Orion янги космик кемасида Ойга парвозлар вақтида ишлатилиши мумкин. У шундай лойиҳалаштирилмоқдаки, экипаж кабина герметиклиги бузилганда ҳам олти сутка давомида скафандрларда ишлашни давом эттира олади.\n“Бу анча узоқ вақтдир, - дея маълум қилди скафандр ички тизимларини ишлаб чиқиш дастури раҳбари Кирстин Жонсон. – Бу муддат давомида скафандрда бўлиш, айниқса бунда ёнингда ҳаёт фаолияти чиқиндилари бўлса, осон иш эмас”.\nҲозирда америкалик астронавтлар икки турдаги скафандрдан фойдаланади – биттаси стартда кийилади, иккинчиси эса – очиқ коинотга чиқилганида. Ҳар икки скафандр “намликни максимал даражада ўзига тортиб олувчи воситалар” билан жиҳозланган. Астронавтлар уларда тўққиз соатгача қолиши мумкин.\n11:46 / 22.06.2022\nNASA’нинг Ой миссияси синовларида яна муаммолар юзага келди\n09:23 / 23.02.2022\nТошкент метросида она-бола хонаси ва ҳожатхона ишга туширилади\n10:01 / 07.01.2022\nТошкент метрополитенида ҳожатхоналар қурилади\n12:09 / 01.01.2022\nNASA Ерга икки гигант астероид яқинлашаётганидан огоҳлантирди


Журналист талабалар Туркияда малака оширади\n07.06.2018 21:57 0 76\nФото: «TRT avaz»\nЎзбекистон Журналистика ва оммавий коммуникациялар университети ректори бошчилигидаги делегация Туркияга борди. Бу ҳақда «TRT avaz» хабар бермоқда.\nРектор Шерзод Қудратхўжаев бошчилигидаги делегация аъзолари Туркия радиотелевидение ташкилотида бўлди.\n«TRT» бош директори Иброҳим Эрен ва «TRT avaz» канали координатори Седат Сағиркая ҳамда Шерзод Қудратхўжаев медиа тизимида ҳамкорлик масалаларини муҳокама қилишди.\nЎзбекистон Журналистика ва оммавий коммуникациялар университетининг иқтидорли талабалари «TRT»да малака ошириши, «TRT»нинг салоҳиятли бошловчилари эса Ўзбекистон Журналистика ва оммавий коммуникациялар университети талабаларига сабоқ бериши зарурлиги айтиб ўтилди.\nШерзод Қудратхўжаев Ғозий, Ҳожаттепа, Анқара университетиларига ҳам борди.\nЎзбекистон Туркия журналистика\nКоронавирус Кеча, 19:18


Энди метрода ҳам мобиль телефон ишлайди....\n25.09.2019 17:58 0 2432\nБугун, 25 сентябрь куни «Ўзэкспомарказ» миллий кўргазмалар мажмуасида «ICTWEEK UZBEKISTAN» АКТ ҳафталиги доирасида анъанавий «ICTEXPO» ахборот-коммуникация технологиялари кўргазмасининг тантанали очилиш маросими бўлиб ўтди.\nКўргазманинг биринчи кунида «Uсell» компаниясининг икки муҳим ташаббусига старт берилди.\nБиринчиси, «Huawei» компанияси билан ҳамкорликда ҳаракатланувчи мобиль радиоалоқа тармоқларида юқори тезликдаги кенг полосали симсиз технологияларнинг бешинчи авлоди (5G) жорий этилишининг бошланиши.\nИккинчиси, Тошкент метрополитенининг Чилонзор йўналишидаги «Амир Темур хиёбони» ва «Мустақиллик майдони» бекатларида «Metrotelecom» билан ҳамкорликда «Uсell» мобиль тармоғининг ишга туширилиши. Бу лойиҳа пойтахт метросида мобиль алоқанинг 3G ва 4G тармоқларидан фойдаланиш имконини беради. Шу тарзда эндиликда метрода мобиль алоқа ва интернетдан фойдаланиш босқичма-босқич йўлга қўйилади.\nИкки муҳим ташаббуснинг старт берилишида Ўзбекистон Республикаси ахборот технологиялари ва коммуникацияларини ривожлантириш вазири Шуҳрат Содиқов, Беларусь Республикаси алоқа ва ахборотлаштириш вазири Константин Шульган, Амити университети президенти Атул Чаухан ва бошқа мартабали меҳмонлар иштирок этишди.\nКомпания бош директори Владимир Кравченконинг «Xabar.uz»га маълум қилишича, кўргазма доирасида иштирокчилар учун синов тартибидаги 5G қурилмасининг намойиши ўтказилди. Бу ерда 5G технологиясининг афзалликларини амалда синаш ҳамда ушбу инновацион технологияларнинг имкониятлари ҳақида батафсил маълумот олиш имконияти яратилди.\nҚайд этилишича, 5G технологияси сайёрамизнинг саноқли мамлакатларида энди-энди татбиқ қилинмоқда. Бугунги «старт»дан сўнг ушбу мамлакатлар қаторига Ўзбекистон ҳам кирмоқда...\nБарчаси ҳақида Владимир Кравченконинг «Xabar.uz»га берган юқоридаги видеоинтервьюсидан батафсил билиб олишингиз мумкин.\n27 сентябрь санасига қадар давом этадиган «ICTEXPO-2019» ахборот-коммуникация технологиялари кўргазмасидан қизиқарли репортажларни давом эттирамиз. «Xabar.uz»ни кузатиб боринг.\nметро 5G Uсell ICTEXPO ICTWEEK UZBEKISTAN\nХориж 21/10, 15:37


Қалбинг билан яқинроқ таниш – oliymahad.uz\nҚалбинг билан яқинроқ таниш\nАллоҳни танувчи ва У Зотга интилувчи олам – бу қалбдир. У ички кечинмалар, инсон ҳис-туйғуларининг макони, ақл ва нафс ўртасидаги доимий курашнинг майдони. Айни пайтда инсон жисмининг бошқарув маркази. Зеро, аъзоларингиз қалбингизнинг истак ва буйруқларига бўйсуниб хизмат қилади. Агар аъзоларингизни ёмонликлардан сақлашни истасангиз, қалбингизни поклашга киришинг! Чунки қалбни, унинг сифатларини ва касалликларини таниш ва поклаш диннинг асли ва асосидир. Қалб бир бўлак бўлиб, агар у соғлом бўлса, бутун жисм соғлом бўлади.\nНўъмон ибн Башир розияллоҳу анҳудан ривоят қилинади: “Расулуллоҳ соллаллоҳу алайҳи васаллам айтдилар: “Огоҳ бўлинг! Жасадда бир бўлак гўшт борки, агар у соғлом бўлса, жасад тўлиқ соғлом бўлади. Агар у айниса, бутун жасад айнийди. Ана ўша нарса қалбдир”. Имом Бухорий ривояти.\n“Қалб” арабча сўз бўлиб “айланмоқ”, “ағдарилмоқ”, “тўнтарилмоқ” маъноларини англатади.\nРасулуллоҳ алайҳиссалом: “Эй қалбларни айлантириб турувчи Зот! Қалбимни динингда собит қилгин”, – дея жуда кўп дуо қилар эдилар. Имом Термизий ривояти.\nАллоҳ Ўзидан ўзгаларга боғланган ҳамда Ундан ўзгалар ташвишида бедор бўлган қалбларга Ўз муҳаббатини жойламайди. Аксинча, Парвардигор Ўзига муҳтожликни бойлик деб билган, Усиз беҳожатликни муҳтожлик деб билган, У сабаб хорликни азизлик деб билган, Усиз азизликни хорлик деб билган, У сабаб қийинчиликни роҳат деб билган, Усиз роҳатни азоб деб билган қалбни муҳаббатига макон этиб танлайди.\nҚалблар орасида фақатгина саломат қалбгина ўз соҳибига Қиёмат кунида фойда беради. Аллоҳ таоло шундай марҳамат қилади: “У кунда на мол-дунё ва на фарзандлар фойда бермас, Фақат Аллоҳ ҳузурига соғлом дил билан келган кишиларгагина (фойда берур)”(“Шуаро” сураси, 88, 89-оятлар).\nҚалб гуноҳлар сабабидан қаттиқлашиб бораверади. Қалб қаттиқлашиб, қорайиб боргани сари қалб кўзи ҳам шунга яраша хиралашади ва оқибатда ожиз бўлиб қолиши мумкин. Қалбда олтита манзил бўлиб, уларнинг учтаси олий ва учтаси қуйи манзилладир.\n1. Қалб учун безаниб турувчи дунё;\n2. Қалб билан доим сўзлашувчи нафс;\n3. Қалбни васваса қилувчи душман (шайтон).\n1. Ҳақни танитувчи илм;\n2. Тўғри йўлга бошловчи ақл;\n3. Ибодат қилинадиган Аллоҳ.\nҚалбингизни барча ёмон иллатлардан поклаб, саломат ҳолга келтирганингиздан сўнг унга киришга ҳаракат қилувчи ва эгаллашни хоҳловчи душманлардан ҳимоя қилишга бор кучингини сарфланг. Қалб қасрини душманлардан ҳимоя қилиш уни ҳасад, риё (одамлар кўриши учун амал қилиш), кибр ва ўз-ўзидан фахрланиш каби касалликлардан доимо авайлашингиз лозим бўлади. Илоҳий илм нур мисоли қалбга жойлашади. Унинг қалб диёридан мустаҳкам ўрин эгаллаши қалбнинг қай даражада саломатлигига боғлиқ, албатта. Қалб ва ақлнинг мақсадларда ҳамоҳанглиги инсонни юксакларга кўтаради, олийжаноб мақсадлар сари етаклайди. Аллоҳ ва Расулининг буйруқларини ихлос билан бажаришга ундайди. Қалб илм ва ақл ёрдамида зоҳирий ва ботиний иллатлардан халос бўлади. Ана шунда саломат ҳолида ўз Роббисига йўлиқади!\n522800cookie-checkҚалбинг билан яқинроқ танишno\nОлдингиҲисобли бебаҳо неъматКейингиИсломда аёлларнинг тутган ўрни


26.03.20 10:04\tmsk\nЎзбекистонда Covid-19 коронавирус инфекциясини юқтирган беморлари сони 25 март куни кечқурунга келиб 60 кишига етди. Истанбулдан Наманганга қайтган одам 60- бемор бўлиб қолди, дея хабар беради Соғлиқни сақлаш вазирлиги Telegram-канали.\nҲозирда у Наманган вилоят юқумли касалликлар шифохонасида даволанмоқда. Наманган вилояти ҳокими Хайрулло Бозоров 26 март куни соат 00:01 дан бошлаб, Наманган шаҳрига вилоятнинг барча ҳудудларидан кириш ва Наманган шаҳридан республиканинг барча ҳудудларига, шу жумладан вилоят туманларига чиқиш ҳар қандай транспорт воситаларида (автобус, микроавтобус ва енгил автотранспорт) тўхтатиш бўйича қарор қабул қилди. Бу ҳақда Наманган вилояти ҳокимлигининг Telegram-каналида маълум қилинган.\nХабарда айтилишича, ушбу қарор вилоят аҳолисининг санитария-эпидемиологик осойишталиги ва хавфсизлигини таъминлаш, фуқароларнинг ҳаёти ва соғлиғини ҳимоя қилиш ҳамда коронавирус инфекциясининг вилоят ҳудуди бўйлаб тарқалишини олдини олиш мақсадида қабул қилинган.\nНаманган шаҳрига кириш ва чиқишдаги чекловлар юк ташиш билан боғлиқ ҳолларга татбиқ этилмайди. Наманган шаҳридаги “Чорсу” ва “Яшил” деҳқон бозорлари ва озиқ-овқат дўконларига қишлоқ хўжалиги ва озиқ-овқат маҳсулотларини, шунингдек, дорихоналарга дори-дармонлар ва антисептик воситаларни олиб кирилишида алоҳида махсус рухсатнома асосида, юк ташиш машинаси ва маҳсулотларни дезинфекция қилган ҳолда кириши таъминланади.\nҚарорга асосан, карантин даврида тартиб-интизом ва амалдаги қонунчилик талабларига риоя этилиши бўйича вилоят штаби тузилди. Наманган шаҳрига кириш ва чиқиш жойларига вақтинчалик постларнинг фаолияти ташкил қилинади. Шаҳар ҳудудига кириш ва чиқиш жойлари мутахассислар билан таъминланади ҳамда тепловизорлар ва антисептик воситалар билан жиҳозланади. Улар карантин қоидаларига риоя қилиниши, шаҳарга кириш ва чиқиш устидан назорат қилиб борадилар.\nШаҳарга фақат Наманган шаҳрида доимий яшовчи (рўйхатдан ўтган) шахслар, вилоят туманларидан Наманган шаҳридаги маҳаллий давлат ҳокимияти органлари, ҳуқуқ-тартибот идоралари, бошқарма, идора ва ташкилот (нодавлат ташкилот)ларда меҳнат (хизмат) фаолиятини амалга ошираётган раҳбар ва ходимлар, шифокор ва ҳамширалар, давлат санитария ва эпидемиологик осойишталик маркази ходимлари ҳамда вилоят ҳокимининг алоҳида топшириғига асосан вилоят туманларига бириктирилган маъсул ходимлари кира оладилар.\nЎзбекистонда коронавирус инфекциясини юқтириб олишнинг биринчи ҳолати 15 март куни қайд этилган. Ўзбекистон барча халқаро йўналишлар бўйича автобусларда, автомобилларда, темир йўл ва ҳаво транспортларида йўловчи ташиш апрель ойининг охиригача тўхтатиб қўйди. Мамлакатда барча чегара постлари ёпиб қўйилди. Ўзбекистон пойтахти ҳам карантин туфайли ёпиб қўйилди. Бундан ташқари, барча таълим муассасалари, кинотеатрлар, барлар, болалар ўйинхоналари, буюм бозорлари ёпилган ва масжидларда жамоат намозлари тўхтатиб қўйилди.


“Эримнинг фаррош аёлга уйланишига изн бергандим...” Афиша\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Эримнинг фаррош аёлга уйланишига изн бергандим...” 11:40, 13 октябрь\t— Бундан 26 йил аввал севишиб, синашиб оила қургандик. Тўрт нафар фарзандимиз бор. Шу йиллар ичида бошимиздан турли қийинчиликлар ўтди... Худо бизга давлат берди, фарзанд берди, турмушимиз ширин эди. Савобталаб турмуш ўртоғим бир фаррош аёлга рўзғорини бутлашга ёрдамлашиб юрарди. Қарангки, у аёл пихини ёрган уддабурон чиқиб, хўжайнимнинг холис ёрдамидан фойдаланиб қолди. Бир куни эрим “Мен унга уйланишга лафз қилиб, ваъда берганман. Қаршилик қилма”, деди. Мен ҳам унинг сўзларини тўғри қабул қилдим, уруш-жанжалсиз гаплашдик. “Шаънингиз ерга урилишини истамайман, ваъда берган экансиз, майли, шаръий никоҳ ўқитиб яшанг, розиман”, дедим. Аммо эрим 9 йилдирки, ўша аёлникида яшайди. Ўғилларим улғайиб “Онажон дадам билан ажрашинг, бундай яшаб ўзингизни қийнаманг”, деб айтишаяпти. Яқинда саломатлигим ёмонлашиб, шифокорга учрашгандим, турмуш ўртоғим билан эр-хотинлик муносабатларимиз яхши эмаслиги учун хасталикка чалинганимни айтишди. Фарзандларимнинг отасига “Бир ойда бир марта уйга келинг” десам, “Сабр қилинг” деган жавобни эшитаман. Ташқаридан қараганда, жуда бахтли кўринсам-да, ўзимдан ўтганини ўзим билиб турибман. Шу пайтгача эримнинг кўзига тик қарамадим, барига сабр қилиб келдим. Хўжайинимни оилага қайтаришни истайман. Нима қилай?\nЗулфия, 45 ёш, Наманган вилояти. Қайнонажон: — Эр-хотин ўртасидаги муносабатларда ўзига хос ҳаё пардаси мавжуд, жон қизим. Бу элу юрт кўз ўнгида муҳокама қилинадиган масала эмас, назаримда. Агар ғўр, ҳали оила нима, турмуш нима тушунмайдиган йигит-қизлар бўлганингизда ҳам майли эди. Иккингиз ҳам ҳаётда ўз ўрнини топган, тўрт болани ўстириб тарбия қилаётган кап-катта одамсиз. Ишонаманки, иккингиз бу маслани ҳал этишга қодирсиз. Сизга аёл сифатидаги маслаҳатим эса уйда ўтириб қолманг, бирор иш билан машғул бўлинг. Шароитингиз кўтарар экан, ташқи кўринишингизга эътибор қаратинг, ахир 45 ёш ҳаётнинг янги палласи бошланди дегани. Яқин орада ўғил уйлантириб, қуда-анда қиласиз, бу муаммоларингизни ортга ташлаб, янги ҳаёт бошлашга ҳаракат қилинг. Шаҳноза Халилова, руҳшунос: — Кундошликка розилик билдирган кунингизданоқ эрингизни бошқа аёлга қўш-қўллаб топшириб қўйгансиз. Ахир хотинининг “оқ фотиҳа”сини олган ҳеч бир эркакнинг бу ишдан виждони қийналмайди. Бошини баланд қилиб, кўкрагини кериб юраверади. Сиз эса барига сабр қилиб, уни қайтаришга умид қилиб умрингизни ўтказаяпсиз. Билсангиз, эрингизни ортга қайтаришнинг йўллари бисёр. Фақат бунинг учун шу йўллар давомида у сизга етказган руҳий озорларни даволаш, ўзингизга нисбатан ишончингизни қайта тиклаш лозим. Ана шундан кейингина турмуш ўртоғингизни қайтариш усуллари ҳақида бош қотирсангиз бўлади. Агар эрингиз сиз ва фарзандларингизни таъминлаб қўйган экан, маслаҳатим, қалбингиздаги оғриқларни чиқариб юбориш устида ишланг.


КРЕДИТЛАШ ТИЗИМИ ЖАҲОН РЕЙТИНГИДА - Ўзбекистон овози газетаси\nюқори поғонага кўтарилди\nУнда таъкидландики, яқинда Жаҳон банки ҳамда Халқаро молия корпорацияси «Бизнесни юритиш — 2015» кўрсаткичи бўйича дунё мамлакатларининг янги рейтингини эълон қилди. Унга кўра, Ўзбекистон қулай ишбилармонлик муҳити кўрсаткичлари бўйича сўнгги бир йилда 8 поғона юқорига кўтарилди. «Кредит олиш» индикатори бўйича рейтинг кўрсаткичлари бундан-да юқори ўсиши таъминланди — ўтган йилдагига нисбатан 26 поғона илгарилади.\n— Банк тизимини ислоҳ қилиш борасида амалга оширилаётган изчил чора-тадбирлар мамлакатимиз иқтисодий қудратини юксалтириш, тижорат банкларининг молиявий барқарорлигини мустаҳкамлаш, улар фаолиятини халқаро стандартлар даражасига олиб чиқишда мустаҳкам замин бўлмоқда, — дейди Республика Марказий банкининг Тижорат банклари инвестиция портфелини мониторинг қилиш департаменти директори Азамат ҚОСИМОВ. — Шунингдек, бу борада Ўзбекистон эришаётган натижалар нуфузли халқаро молия институтлари томонидан ҳам эътироф этилмоқда. Қолаверса, дунёнинг баъзи мамлакатларида иқтисодий ўсиш суръатларининг сезиларли пасайиши, айрим ривожланган давлатлар ва йирик молия институтларининг рейтинг баҳолари тушиши кузатилаётган бир вақтда мамлакатимиз банк тизимининг бундай юқори баҳоланиши соҳада амалга оширилаётган ислоҳотлар самарасидир. Мамлакатимизда банк тизими доимий қўллаб-қувватланиши, Ўзбекистон Республикаси Марказий банки кредит ахбороти алмашинуви ҳамда гаров таъминоти бўйича келишувларни амалга ошириш юзасидан муайян тажриба тўплагани рейтинг баҳосининг ўсишига муҳим замин яратмоқда.\nБанк тизими томонидан ўтган йиллар давомида кредитлашнинг тартиб-қоидаларини соддалаштирилганлиги, йиллик фоиз ставкалари пасайтирилганлиги тадбиркорлар ва хорижий инвесторлар учун янада қулай муҳит яратди. Хусусан, бу борада Марказий банкнинг қайта молиялаш ставкаси 2014 йилнинг 1 январидан бошлаб 12 фоиздан 10 фоизга пасайтирилди. Маълумот ўрнида айтиш ўринлики, МДҲ мамлакатларида қайта молиялаш ставкаси нисбатан паст бўлишига қарамасдан, кредит қўйилмаларининг ўсиш кўрсаткичи 3 фоиздан 20 фоиз оралиғида ўзгариб турибди. Ўзбекистонда эса ушбу кўрсаткич 30 фоиздан ортиқроқни ташкил этмоқда.\n— Юртимиз банк тизимининг жаҳон андозаларига мос даражада хизмат кўрсатиши банкларимизнинг халқаро майдонда ҳам нуфузини тобора оширмоқда, — дейди Тошкент молия институти Бюджет ҳисоби ва давлат жамғармалари факультети декани Шамсиддин Аллаяров. — Бу эса банк тизимининг шу йилнинг апрель ойида «Мудис» халқаро рейтинг агентлигининг бешинчи бор «барқарор» рейтинг баҳосини олишига имкон берган бўлса, орадан кўп вақт ўтмай юртимиз банк тизими яна бир эътиборга молик муваффақиятни қўлга киритди, хусусан, Халқаро молия корпорацияси шу йилнинг октябрь ойида эълон қилган «Бизнесни юритиш — 2015» ҳисоботида давлатларнинг янги рейтингини эълон қилди. Ўзбекистон кредитлаш тизими бўйича янги рейтингга кўра, 26 поғонага кўтарилиб, 104-ўринни эгаллади, «Кредит алмашинуви индекси» бўйича эса 8 балли тизимда 7 баллга баҳоланди. Бу кўрсаткич Иқтисодий ҳамкорлик ва ривожланиш ташкилотига аъзо айрим давлатларнинг рейтингидан анча юқоридир.\n— Юртингиз банк тизимининг ишончли ва самарали ишлаётгани халқаро рейтинг кўрсаткичларида ўз ифодасини топмоқда, — дейди сингапурлик эксперт Бернаро Жеффри Моранте. — Бу эса хорижий сармоядорларнинг мамлакатингизга бўлган ишончини янада мустаҳкамлайди.\nЎзбекистонда кредитлаш борасида амалга оширилаётган ишлар эътиборга молик. Шунинг учун ҳам бу соҳанинг жаҳон рейтингида юқори поғонага кўтарилгани тўғри ва ҳаққоний берилган рейтинг баҳоси, деб ҳисоблайман.


Эрдўған мусулмонларни Қурбон ҳайити билан табриклаб, ҳаммани вакцина олишга чақирди\nСиёсат / Саломатлик / Кирманг / Хориж\nТуркия президенти Ражаб Тоййиб Эрдўған мамлакат Қурбон ҳайитини анча тинчроқ эпидемиологик вазиятда нишонлаётганини таъкидлаб, фуқароларни вирус устидан ғалаба қозониш учун эмланишга чақирди.\nУ муқаддас Қурбон ҳайити байрами муносабати билан турк халқига мурожаат қилди.\nДавлат раҳбарининг сўзларига кўра, эмлаш CОVID-19 туфайли юқтириш ва ўлимни сезиларли даражада камайтиради.\n"Бу ҳам ҳар бир фуқаронинг саломатлиги, ҳам бутун халқнинг маънавияти ва Туркиянинг мақсадларига эришиш учун жуда муҳимдир", деди Эрдўған.\nПрезидент мамлакат мусулмонлари ҳозирча Ҳаж зиёратини бажара олмаётганидан афсус билдирди. Энди ҳаж фақат Саудия Aрабистони ҳудудида яшовчи турли миллат вакилларининг чекланган сони иштирокида ўтказилмоқда.\nРажаб Тоййиб Эрдўғаннинг таъкидлашича, мамлакатда дунё бўйича ўртача эмлаш даражаси яхши ва эпидемиологик вазият назорат остида, шунинг учун бу йил Туркия таътилни янада ижобий муҳитда ўтказади. "Биз ушбу муборак кунларда халқимизга, ислом оламига ва бутун инсониятга барака олиб келишини тилаймиз", - дея сўзини якунлади мамлакат раҳбари.\nКиритилди: 13:14 20.07.2021. Ўқилди: 1414 марта. Фикрлар сони: 0 та.


Ҳасанбой Дўсматовнинг навбатдаги жанги санаси маълум бўлди - Zamin.uz\nҲаваскор боксда энг номдор боксчиларимиздан бири, Рио Oлимпиадаси чемпиони профессионал бокснинг биринчи ўта енгил вазн тоифасида (-48,9 кг) WBА International камари эгаси Ҳасанбой Дўсматов (3-0, 3КО) ўзининг навбатдаги жангини 28 август куни Россиянинг Москва шаҳрида ўтказади.\n"Shamo Boxing" компанияси томонидан ташкил этиладиган мазкур кеча Москвадаги "Крылья Советов" аренасида бўлиб ўтади. Хасанбой Дўсматов шу куни 8 раунд этиб белгиланган баҳсда рингга кўтарилади. Ҳозирча унга ким рақиблик қилиши маълум эмас.\nЭслатиб ўтамиз, Дўсматов 3 апрель куни Тошкентда бўлиб ўтган бокс оқшомида Муҳсин Кизотани мағлуб этган ҳолда WВА International камарини қўлга киритган. Ҳозирда у ўз вазнида WBА рейтингида 4-ўринда бормоқда. “Замин” янгиликларини “Twitter”да кузатиб боринг\nЯнгиликлар » Спорт » Ҳасанбой Дўсматовнинг навбатдаги жанги санаси маълум бўлди


Ўзбекистон: Мусулмонларнинг Исломий банк орзуси қачон ушалади? - BBC News O'zbek\nБирлашган Араб Амирликлари Al Huda ислом банкчилиги ва иқтисодиёти маркази олиб борган тадқиқот натижаларига кўра, Ўзбекистон аҳолисининг қарийб учдан бири (30%) фоизни ҳаром деб билгани учун банкка омонат қўйиш хизматларидан фойдаланмайди.\nТадқиқот натижаси ўтган ҳафта Тошкентдаги анжуманда эълон қилинган.\nИслом банкчилиги ва молиясига бағишланган анжуманда Тошкентни МДҲ давлатлари орасида Исломий молиялаш марказига айлантириш таклифлари янграган.\nТошкент Исломий молиялаш марказига айланадими?\nРоссия ва Рамазон: Муҳожирлар Исломни ёйишмоқда ёки мусулмонлашаётган Россия\nБироқ мамлакатда Исломий молиянинг ҳуқуқий асосларини яратиш суст кечаётгани айтилади.\nҒарбда аллақачон мусулмон бўлмаганлар ҳам исломий банк хизматларидан фойдаланишади.\nБританиядаги энг йирик Al Rayan Bankнинг айтишича, ўтган йили мижозларнинг ҳар учтадан биттасини мусулмон бўлмаганлар ташкил этган.\n"Экономист" журналининг ёзишича, олинадиган фойданинг юқорилиги исломий банкларни тобора жозибадор қилмоқда.\nИсломий молия мавзусини Москвадан иқтисодчи Жамшид Муслимов билан муҳокама қилдик.


Қирғизистонда сайлов натижасидан норозилар яна намойишга чоғланмоқда\nҚирғизистонда “Бутун Қирғизистон” партияси тарафдорлари уларнинг номзодлари парламентга қабул қилинмаса, Бишкек-Ўш магистрал йўлини беркитишдан огоҳлантирмоқда.\nОвозларнинг қайта саналишини талаб қилган партия тарафдорлари ҳозирда магистрал йўлнинг Тош-Кўмир шаҳридан ўтувчи қисмига йиғилаётгани айтилмоқда.\nҚирғизистон Марказий сайлов комиссияси раиси Ақилбек Сариев бугунги матбуот анжуманида норозиларнинг талабларига жавоб берар экан, овозлар қайта саналмаслигини айтди. Бироз муқаддам Сариев партия етакчилари билан учрашиб, уларнинг номзодлари парламентга киритилиши учун камида 150 минг овоз олиши кераклиги, аммо, улар тўплаган овоз 145 мингни ташкил қилганини айтган эди.\nУндан аввал “Ата-журт” партияси ғалабасини қоралаган 50 га яқин одам буни “Бақиевнинг коррупциялашган режимига қарши курашда жонини берган яқинлари хотирасининг таҳқирланиши”, деб баҳолаб, Бишкек шаҳридаги бош майдонга йиғилган эди.\nАйни пайтда парламентга кириш учун зарур бўлган 5 фоизлик тўсиқдан ўтган “Республика” партияси раиси Ўмурбек Бабанов Бош вазири лавозими, “Ата-Мекен” партияси етакчиси эса раис лавозимини сўрашга чоғлангани янги баҳсларни пайдо қилиши тахмин қилинмоқда.


Дунёдаги энг бахтли давлат номи маълум бўлди » Ўзбекистон янгиликлари – Zamin.uz\n21-06-2016 | 15:22\nZAMIN.UZ / Дунё / 21 Июн 2016 года1 335\nДунёдаги энг бахтли давлат номи маълум бўлди\n“Bloomberg” рейтинги бўйича дунёдаги энг бахтли давлат сифатида Сингапур тан олинди. Мазкур рейтинг инфляция ва ишсизлик даражасига қараб тузиб чиқилди, дея “Qalampir.uz” хабар бермоқда. Сингапур 2014 йилдан буён биринчи марта мазкур рўйхатда энг юқори ўринни банд этди. Ушби Жанубий-шарқий Осиё мамлакатида йиллик инфляция 1.4 фоиздан ошмаган, ишсизлик даражаси эса 1.9 фоизгача қисқарган. Бу кўрсаткич ўтган йили энг бахтли деб топилган Тайланддаги ҳолатдан яхшироқ. Энг бахтсиз мамлакат деб Венесуэла топилди. Бу давлатда инфляция рекорд даржага кўтарилган.“ Bloomberg ” қолган давлатлар ҳақида маълумот бермаган. Маълумот ўрнида, жорий йилнинг март ойида дунёдаги бахтли давлатларнинг рейтинги эълон қилинган эди. Унда Ўзбекистон 49-ўринни эгаллаб ва бу билан МДҲ давлатлари ичида биринчи бўлган эди.\nЎқишни тавсия қиламиз Буюк британиялик жуфтлик дунёдаги энг кекса келин-куёв деб тан олинди (фото)\n00:41 / 19-11-2015\n17:32 / 03-03-2015


Effect.uz - Андижон шаҳар ҳокими Дилмурод Раҳматуллаев лавозимидан четлатилди\nЭшонхонов АкмальСиёсат26 Авг, 2019 07:00\nБугун, 26 август куни халқ депутатлари Андижон шаҳар Кенгашининг навбатдан ташқари сессиясида Дилмурод Раҳматуллаев лавозимидан озод этилгани маълум қилинди.\nАндижон вилояти ҳокими Шуҳрат Абдураҳмонов иштирокида ўтказилаётган мазкур йиғилишда Баҳромжон Ҳайдаров вақтинчалик ҳоким вазифасини бажарувчи сифатида таништирилди. Маълумот ўрнида, Дилмурод Раҳматуллаев таълим тизимида турли лавозимларда ишлаган. Бир муддат вилоят халқ таълими бошқармасини бошқарган. 2016 йилдан буён Андижон шаҳрига ҳокимлик қилиб келаётганди.\n#Дилмурод Раҳматуллаев#Андижон#Шуҳрат Абдураҳмонов\n“Президент олдида иккита йўл бор” – журналист\nВазирлар Маҳкамаси ходими қўполлиги учун ишдан ҳайдалди\nРамазон ойи Ўрта Осиёда бир кунда бошланади...\n29 Апр, 2019 283 0\n19 Май, 2019 256 0\nОЧЛ. “Пахтакор” Жиддада сўнгги дақиқада гол ўтказиб, гуруҳдан чиқа олмади...\n21 Май, 2019 175 0